Savanović o štrajku: Radnici “Željeznica RS” da se strpe do 14. aprila | Banjaluka.net\nSavanović o štrajku: Radnici “Željeznica RS” da se strpe do 14. aprila\nGeneralni direktor preduzeća “Željeznice Republike Srpske” Dragan Savanović očekuje prvi priliv novca iz poslovanja do 14. aprila, kada bi radnicima mogao biti isplaćen dio ili cijela plata za februar.\nOn je radnike “Željeznice Republike Srpske” koji su danas stupili u jednočasovni štrajk upozorenja pozvao na strpljenje, jer, kako kaže, ima obećanja iz rudnika “Mital” u Omarskoj da će uplatiti potrebna sredstva.\nSavanović je za Srnu izjavio da je jednočasovni štrajk upozorenja radnika pet sindikalnih organizacija preduzeća “Željeznice Republike Srpske” organizovan u skladu sa zakonom, kao i da je povod realan, jer plata za februar kasni, iako prvi put tokom dugog niza godina.\n-Razumijem radnike koji nisu primili platu, jer samim tim ne mogu ispuniti svoje obaveze, platiti kredite- istakao je Savanović. On je pojasnio da plate nisu isplaćene zbog nedostatka sredstava, jer u januaru nisu ostvarili dovoljno prihoda s obzirom da rudnik “Mital” u Omarskoj nije radio.\nPrema njegovim riječima, kasne i isplate pet tranši Vlade Republike Srpske u iznosu od 10.000.000 KM, te su sredstva za plate utrošena na održavanje procesa rada, struju, gorivo, rezervne dijelove, da ne trpi privreda. Osvrćući se na zahtjev sindikata za njegovom smjenom, Savanović je rekao da su ga postavili Nadzorni odbor i skupština akcionara, koji ga jedini mogu i razriješiti, poručivši da nema ništa protiv ako je to rješenje.\n-Rješenja za `Željeznicu` mora biti, ali se moraju uključiti i uprava, i sindikat, i Vlada i radnici. Potrebno je uraditi efikasnu i brzu reformu `Željeznice`, na šta već neko vrijeme upozoravam- rekao je Savanović.\nPredstavnici pet od ukupno šest sindikalnih organizacija koje djeluju u preduzeću “Željeznice Republike Srpske” stupili su danas u jednočasovni štrajk upozorenja radi, kako navode, zaštite ekonomskih i socijalnih prava propisanih Zakonom o radu i Kolektivnim ugovorom. Radnici “Željeznice Republike Srpske” zahtijevaju isplatu februarske plate najkasnije do petka, 8. aprila, te narednih plata i ostalih primanja /toplog obroka, putnih troškova voznog osoblja, troškova prevoza prilikom dolaska na posao/, u rokovima koji su propisani zakonom i Kolektivnim ugovorom.


EK predlaže da se ograničenja za ulazak u EU produže do 15.juna – Radio Feral\nIz Komisije poručuju da je, bez obzira na prvobitne korake država članica EU ka popuštanju mera protiv kovida 19, “situacija i dalje krhka kako u Evropi tako i širom svijeta”.\n“Ograničenja koja se odnose na slobodnu kretanja i kontrolu na unutrašnjim granicama moraće da se postepeno ukinu prije nego što uklonimo ograničenja na spoljnim granicama i obezbedimo pristup građanima koji ne dolaze iz EU”, poručila je komesarka Johanson.\nIz Brisela pozivaju na kontinuirani koordinirani pristup produžetku ograničenju ulazaka u EU i ocenjuju da delovanje na spoljnim granicama može biti djelotvorno samo ako ga sprovode sve države EU i šengenske države na svim granicama.\nEvropska komiisja je u okviru mjera za zaustavljanje širenja kovida 19, 16. marta prvi put pozvala članice EU i šengenske zone da uvedu privremeno ograničenje ulazaka za sva putovanja koja nisu od suštinskog značaja.\nOva mjera produžena je 8. aprila za još 30 dana.\n← Rok za podnošenje zahtjeva za subvencije u FBiH produžen do 29. maja\nČetiri smrtna slučaja od COVID-19 u BiH →


PRIŠTINA PROVERAVA DA LI JE VOZ KRALJEVO – KOSOVSKA MITROVICA LEGALAN · Kraljevo.online\nNASLOVNA VESTI PRIŠTINA PROVERAVA DA LI JE VOZ KRALJEVO – KOSOVSKA MITROVICA LEGALAN\nPRIŠTINA PROVERAVA DA LI JE VOZ KRALJEVO – KOSOVSKA MITROVICA LEGALAN\nPrivremena vlast u Prištini proveriće legalnost železniče linije Kraljevo – Kosovska Mitrovica i zida pored mosta u Kosovskoj Mitrovici.\nMinistar unutrašnjih poslova organa u Prištini Skender Hiseni izjavio je danas da je zahtevao informacije o tome da li je linija voza na relaciji Kraljevo-Kosovska Mitrovica legalna.\nTokom sednice Odbora za unutrašnje poslove, bezbednost i superviziju bezbednosnih snaga Kosova kojoj je prisustvovao, na pitanje člana tog odbora iz Samoopredeljenja Redžepa Seljimija zašto ta linija nije zaustavljena i da li je legalna, Hiseni je kazao i da je njegovo ministarstvo spremno da izvrši svoju dužnost i u vezi sa zidom na severu Kosova, piše prištinski „Lajmi“.\n„Ukoliko bude potrebna pomoć kosovske policije za sprovođenje zakona, uveravam vas da će biti tamo, ali oni ne mogu da intervenišu bez naredbe. Ja ne izdajem naređenja za intervenciju“, dodao je on.\nHiseni je ocenio i da dijalog sa Beogradom treba da bude nastavljen, ali u potpuno drugom formatu.\nNa Hisenijevu izjavu o zidu, reagovao je gradonačelnik Severne Mitrovice Goran Rakić, koji je za „Kosovapres“ rekao da zid neće biti srušen i istakao da specijalna jedinica kosovske policije ROSU ne može ponovo da dođe na sever Kosova.


Često postavljana pitanja - Udruženje banaka Srbije\nNajčešća pitanja koja građani postavljaju Kreditnom birou:\nČiji podaci su obuhvaćeni u sistemu Kreditnog biroa?\nU sistemu Kreditnog biroa su obuhvaćeni podaci o obavezema lica prema pružaocima usluga koji imaju potpisan Ugovor sa UBS po poslovima Kreditnog biroa. Spisak pružalaca usluga čija su potraživanja uključena u sistem KB možete videti ovde. Spisak korisnika izveštaja Kreditnog biroa možete pogledati ovde.\nKo sve može preuzeti Izveštaj od Kreditnog biroa?\nIzveštaj od Kreditnog biroa može preuzeti samo ovlašćeni radnik banke, lizing kompanije ili drugog pružaoca usluga, kojima se građani obraćaju za korišćenje usluge. Izveštaj se može preuzeti samo na osnovu date pisane saglasnosti fizičkog lica na koga se Izveštaj odnosi.\nZahtev za izdavanje Ličnog izveštaja građani mogu podneti kod bilo koje banke ili kod Kreditnog biroa i on će im biti dostavljen na način koji oni sami odrede (faksom, mejlom, poštom).\nTakođe, građanima je omogućeno i preuzimanje Ličnog izveštaja u prostorijama Kreditnog biroa, kao i elektronskim putem preko Portala KB (www.kreditnibiro.com).\nKoja je namena izveštaja koji koriste banke i drugi pružaoci usluga?\nBanke, lizing kompanije i drugi pružaoci usluga preuzimaju izveštaj za podnosioca zahteva za kredit, lizing ili drugu uslugu. Na osnovu izveštaja dobijenog od Kreditnog biroa, kao i drugih podataka i dokumenata, pružalac usluge procenjuje kreditnu i platežnu sposobnost fizičkog lica.\nKako se definiše neurednost (docnja) građana u izmirivanju obaveza?\nKo donosi odluku o pružanju usluge?\nOdluka o pružanju usluge u isključivoj je nadležnosti banke odnosno drugog pružaoca usluge.\nKo ima uvid u podatke u Kreditnom birou?\nUvid u podatke u Kreditnom birou imaju samo banke odnosno drugi pružaoci usluga koji su te podatke i stavili na raspolaganje sistemu Kreditnog biroa i to isključivo na osnovu pisane saglasnosti lica na koga se podaci odnose.\nU slučaju da je unet pogrešan podatak o obavezama građana kod banaka i drugih pružalaca usluga, predviđena je mogućnost reklamacije koja se podnosi na Zahtevu za ispravku-dopunu, koji se dobija pri izdavanju Ličnog izveštaja. Zahtev za izmenu podatka podnosi se na obradu i rešavanje reklamacije banci odnosno drugoj clanici Kreditnog biroa, na koju se navedeni podatak i odnosi. Predviđeni maksimalni rok za ispravku podatka je 15 dana, ali se u praksi ove izmene vrše najčešće u roku od 1-2 radna dana, ukoliko je zahtev opravdan.\nNa osnovu Zakona o zaštiti korisnika finansijskih usluga ("Službeni glasnik RS" 36/2011 i 139/2014), fizička lica treba da upute pisani prigovor banci ili lizing kompaniji. Ukoliko banka ili lizing kompanija odgovori negativno ili ne odgovori u roku od 15 dana, fizičko lice se može obratiti Narodnoj banci Srbije – Centru za zaštitu i edukaciju korisnika finansijskih usluga.\nNajčešća pitanja koja pravna lica i preduzetnici postavljaju Kreditnom birou:\nOdluka o pružanju usluge u isključivoj je nadležnosti banke odnosno drugog pružaoca usluga.\nZa tačnost podataka u izveštajima Kreditnog biroa odgovorne su banke, lizing kompanije i drugi pružaoci usluga čiji su podaci i samo oni imaju mogućnost i obavezu da te podatke redovno ažuriraju i isprave, ukoliko se ustanovi da je reč o pogrešnom ili neažurnom podatku.\nKakva je ažurnost u vođenju podataka o pravnim licima i preduzetnicima?\nPostignuta je dnevna ažurnost u vođenju podataka o pravnim licima i preduzetnicima, odnosno sve promene izvršene kod banaka i drugih članica Kreditnog biroa u toku dana (novi krediti, otplate postojećih kredita, gašenje računa, izmirena docnja i slično) pružaoci usluga su u obavezi da ažuriraju istog dana. Izvršene promene će biti prikazane u izveštaju Kreditnog biroa narednog dana od dana ažuriranja.\nNa osnovu Odluke o postupanju banke po prigovoru pravnog lica i postupanju NBS po pritužbi tog lica ("Službeni glasnik RS" 51/2015), pravna lica, odnosno preduzetnici, na osnovu Zakona o zaštiti korisnika finansijskih usluga ("Službeni glasnik RS" 36/2011 i 139/2014) treba da upute pisani prigovor banci. Ukoliko banka odgovori negativno ili ne odgovori u roku od 15 dana, pravno lice ili preduzetnik može se sa prigovorom obratiti Narodnoj banci Srbije – Centru za zaštitu i edukaciju korisnika finansijskih usluga.


• Novi Pazar plaća 9.000 evra Napretku zbog štete na tribinama!\nSrpski fudbalski superligaš Novi Pazar osudio je huligansko ponašanje svojih navijača i incidente koje su izazvali na prvenstvenoj utakmici 23. kola u subotu protiv Napretka u Kruševcu.\nUpravni odbor kluba izdao je saopštenje u kojem ističe da su na stadionu u Kruševcu viđene scene kojima nije mesto na sportskim borilištima i koje su “svakako za osudu”, a da će načinjenu materijalnu štetu Novi Pazar nadoknaditi domaćinu.\n- FK Novi Pazar će u narednim danima pokušati da utvrdi ko su ljudi među navijačima koji sebe nazivaju navijačima Novog Pazara, a koji su verovatno insinuirani iz raznih razloga, samo ne sportskih, i da li su namerno izazvali incidente. Očigledno nekim ljudima ne odgovara uspeh našeg kluba kada pri vođstvu od 1:0 prave incidente, kao i u završnici meča kada se lomio rezultat – navodi se u saopštenju Pazaraca.\nDodaje se da su predstavnici kluba imali dogovor sa navijačima o fer i sportskom navijanju, ali da “to nije bilo dovoljno”.\n- Čak je i sam predsednik kluba pokušao lično na poluvremenu da ih zamoli i podseti na dogovor. Ishod svega je da je prilikom pražnjena dela tribine, gde su bili smešteni naši navijači, došlo do obračuna sa policijom i redarima u kojima je povređeno više lica. Na organima koji su zaduženi za organizaciju I bezbednost meča je da utvrde da li je bilo prekoračenja ovlašćenja, kao i da se pronađu i procesuiraju vinovnici ovih incidenata – zaključuje se u saopštenju FK Novi Pazar.\nSubotnja utakmica, koju je Napredak dobio sa 2:1, dva puta je bila prekinuta. Krajem prvog poluvremena pristalice Novog Pazara lomile su stolice na stadionu Napretka nakon izjednačujućeg gola domaćeg tima, da bi u drugom delu nastavili sa huliganskim ponašanjem.\nNeredi na tribinama usledili su kada je poništen gol Pazaraca u 69. minutu, a kulminirali su kada je Božović zatresao mrežu gostiju za pobedu Napretka od 2:1. Gostujući navijači ponovo su lomili stolice i uzvikivali uvredljive parole, pa su nakon intervencije policije izbačeni sa stadiona.\n- Polomljeno je 499 stolica, a ugradnja svake košta oko 20 evra – rekao je upravnik napretkovog stadiona Nebojša Popović.


► Institut: Nesigurna epidemiološka situacija u Vojvodini\n22.10.2020 Novi Sad\nKako je objavljeno na sajtu Instituta, u odnosu na prethodnu nedelju registrovan je porast broja registrovanih slučajeva, a dnevni broj u Vojvodini se tokom prethodne nedelje kretao od 13 do 22.\n"Međutim, u toku prethodnog dana registrovan je 41 novi slučaj zaraze među kojima je 20 iz Novog Sada, što ukazuje na očekivano pogoršanje epidemiološke situacije tokom jeseni. Dominiraju slučajevi sa blagom kliničkom slikom", navodi se na sajtu Instituta.\nU ovom trenutku je 265 aktivnih slučajeva na teritoriji Vojvodine, što predstavlja porast u odnosu na prethodnu nedelju.\nNajveći broj aktivnih slučajeva je u Novom Sadu - 114, što je, takođe, porast u odnosu na prethodne nedelje.\nKako se navodi, među obolelima dominira radno aktivno stanovništvo. Nisu utvrđene promene u broju i načinu zaražavanja kod dece u odnosu na septembar.\n"Registruju se pojedinačni slučajevi oboljevanja dece školskog uzrasta, koje je povezano sa boravkom u drugim zemljama ili je do zaražavanja došlo od prethodno obolelih roditelja odnosno van škole. Nije registrovano prenošenje oboljenja među decom u školskim uslovima", saopštio je Institut.


A. J. 4. januara 2021. 10:29\nMinistar prosvete, nauke i tehnološkog razvoja Branko Ružić izjavio je da nije realno u ovom trenutku prognozirati kada će se učenici vratiti u školske klupe.\nOn je dodao da će konačnu odluku o tome doneti Krizni štab.\n„Epidemiološka situacija se prati intenzivno i svakodnevno, u saradnji sa nadležnim institucijama i organima. U skladu sa promenama situacije preduzimaćemo odgovarajuće mere, a konačnu odluku će, kao do sada, donositi Krizni štab“, rekao je Ružić u novogodišnjem intervjuu za Telegraf.rs.\nNaveo je da je ponosan i zahvalan svoj deci i nastavnom i nenastavnom osoblju na, kako ističe, izuzetnoj disciplini i posvećenosti da svako dete dobije adekvatno obrazovanje, a da škole ostanu mesto gde se korona virus ne širi.\nRekao je da je broj obolelih učenika od korona virusa bio između 0,4 i 0,5 odsto, dok kod zaposlenih, nastavnog i vannastavnog osoblja, nije prešao pet odsto što je, ističe, dokaz discipline i poštovanja preventivnih mera.\nMinistar je rekao da nije bilo značajnijeg broja učenika i nastavnog osoblja koji su kažnjeni zbog nepoštovanja mera i istakao da su svi bili posvećeni i odgovorni u prvom polugodištu, te ocenio da je raniji kalendar raspusta dobra odluka da se sačuvaju svi u vaspitno-obrazovnom sistemu.\nUpitan šta je „rak rana“ osnovnog i srednjeg, a šta najveći problem u visokom obrazovanju, Ružić je odgovorio:\n„Ne vidim takozvane “rak rane“ bilo kog nivoa obrazovanja. Smatram da je to jedan od najvažnijih sistema u svakoj državi, pa i u našoj i da ćemo već započetim reformama svakako unaprediti čitav sistem obrazovanja u Srbiji na način koji će korespondirati sa vrednosnim odrednicama svih modernih država“.\nKada su u pitanju predškolske ustanove, Ružić je rekao da se situacija redovno pratila i da ni u jednom momentu vrtići nisu bili pretrpani, te da je broj vaspitača u njima uvek bio dovoljan.\n„Poznato je i da se virus kod najmlađih ne zadržava, niti je u toj meri opasan kao kod starijih“, rekao je Ružić i ocenio da bi bilo kontraproduktivno zatvoriti vrtiće jer su, dodaje, predškolske ustanove koren vaspitno-obrazovnog procesa, sticanja elementarnih radnih navika i socijalizacije.


Saradnja Preventa i Fonsece • Life.ba • Business\nSaradnja Preventa i Fonsece\nBy LIFE 05/04/2010 0\nirektor prodaje argentinske kožare Fonseca, Diego Beverstein, impresioniran je Prevent Leather-om nakon obilaska proizvodnih pogona jedne od najvećih kožara u jugoistočnoj Evropi. U pratnji direktora Prevent Leathera Admira Pejkušića, obišao je pogone sa dnevnim kapacitetom obrade 2.000 komada sirove kože.\n„Cilj njegove posjete jeste produbljivanje suradnje sa kožarom Prevent Leather i danas zajedno obilazimo proizvodne pogone kako bi se uvjerili u kvalitet naših proizvoda, te da pronađeno mogućnosti za eventualnu suradnju u budućnosti“, izjavio je Admir Pejkušić, direktor Prevent Leather-a.\nKožara Fonseca je prije mjesec dana u Hong Kongu proglašena za najbolju kožaru u Americi, a njena koža se koristi u automobilskoj industriji, izrađuju kožu za enterijere aviona, te kožu za industriju obuće i odjeće . „Argentina je najveći konzument mesnih proizvoda od govedine i tu mi vidimo prostor da plasiramo svoje kože. Prevent je rastuća kompanija i mi vidimo potencijal u pomoći razvoja i rasta ove kompanije“, kaže Diego Beverstein, direktor prodaje kožara Fonseca. „Preventova kožara u Visokom je jako velika investicija. Sva oprema je jako kvalitetna i prilično nova što pokazuje veliki potencijal u proizvodnji. Fabrika je spremna za povečanje svojih proizvodnih kapaciteta i tu mi vidimo svoju priliku za suradnju i snadbijevanje kožare sa argentinskim kožama“.\nLIFE: EU će osigurati skoro 300 milijardi eura kako bi se prekinula energetska zavisnost od Rusije\nPrevent u Bosni i Hercegovini osnovan je 1999. godine i danas upošljava skoro 3.000 ljudi koji rade u proizvodnji kožnih i tekstilnih presvlaka za automobilska sjedišta, autodijelova i zaštitne opreme u tvornicima u Visokom, Goraždu, Zenici, Tešnju i Vogošći gdje je Prevent suvlasnik tvornice Volkswagen Sarajevo.\n„Želio bih čestitati Prevent-u na fabrici koja je prava umjetnost u ovome poslu i želim da izrazim svoje pozitivne utiske nakon obilaska proizvodnih pogona“, dodaje Beverstein.


Migrantska kriza jenjava – Gluporije\nMigrantska kriza jenjava\nSituacija po pitanju migranata na području Unsko-sanskog kantona trenutno je mnogo mirnija u odnosu na ranije godine, a namjera kantonalnih vlasti je da u narednim danima sve migrante smjesti u postojeće prihvatne centre, pišu Nezavisne.\nPrema podacima MUP-a USK, trenutno se na području ovog kantona nalazi oko 2.000 migranata, od čega je jedan broj trenutno bez smještaja.\nZbog toga su posljednjih dana pripadnici policije i Službe za poslove sa strancima BiH poduzeli nekoliko akcija, tokom kojih su migranti iz divljih kampova prebačeni u centar Lipa, gdje je nedavno otvoreno kontejnersko naselje prilagođeno za boravak u zimskim uslovima.\nTokom tih akcija nije bilo problema niti protivljenja migranata, koji su svjesni da s pogoršanjem vremenskih prilika moraju pronaći sigurnije utočište. Trenutno u Lipi boravi oko 800 migranata, s tim da ukupan kapacitet ovoga centra iznosi 1.500. Premijer USK Mustafa Ružnić kaže kako će predstojeću zimu svi migranti dočekati u adekvatnom smještaju.\n“Zahvaljujući dobroj saradnji i koordinaciji svih nadležnih institucija, došlo je do značajnog smanjenja priliva migranata u naš kanton. Na ulicama Bihaća i Velike Kladuše ih je mnogo manji broj, a i oni su postali svjesni da sada smještaj moraju tražiti u nadležnim kampovima i van naseljenih područja”, kazao je Ružnić.\nO tome kako će se u narednim godinama razvijati migrantska kriza, niko sa sigurnošću ne može prognozirati, a ono što može iskomplikovati situaciju su dešavanja na granici između Bjelorusije i Poljske.\n“Ova situacija može biti otežavajuća okolnost ukoliko ta ruta, koju koriste migranti, bude zatvorena. U tom slučaju uvijek postoji rizik da će dolaskom proljeća oživjeti ranija ruta preko Srbije u Bosnu i Hercegovinu, te da ćemo ponovo imati migrantsku krizu širih razmjera. Nadamo se kako do toga ipak neće doći”, kaže Nermin Kljajić, ministar unutrašnjih poslova USK.


141 organizacija i medij pokrenuli kampanju "Vakciniši se" - Trag fondacija\nInicijativa koju čine 141 nevladina organizacija i medij, pokrenula je danas nezavisnu kampanju pod nazivom Vakciniši se, koja za cilj ima informisanje javnosti o značaju vakcinacije kao i edukaciju o njenim društvenim i zdravstvenim aspektima, a sadrži i poziv na ovaj humani i odgovorni čin.\n“Više od tri miliona ljudi u svetu izgubilo je život u prethodnih godinu dana od posledica korona virusa. Zato je vakcinacija najvažnija stvar koju možemo da učinimo kako bismo zaštitili svoje i zdravlje ljudi sa kojima živimo, družimo se i radimo. Kampanjom Vakciniši se mi želimo da dopremo do što većeg broja građana i građanki i podstaknemo ih na odgovorno ponašanje, kojim bi zaštitili ne samo sebe i svoju zajednicu, već i šire društvo, kao i zdravstveni sistem, koji je na ivici pucanja”, izjavila je Maja Stojanović iz Građanskih inicijativa, koje su među pokretačima ove kampanje.\nKroz kampanju, javnosti će biti predstavljene blagovremene i tačne informacije o procesu vakcinacije, kao što su kriterijumi za pozivanje na vakcinaciju, efekti vakcinacije i moguća neželjena dejstva, ali i sve druge ključne informacije o COVID-u.\n“Krajnji cilj kampanje jeste odgovorni povratak normalnom životu čim pre, te će u narednim mesecima, dok vakcinacija traje, sprovoditi putem društvenih mreža organizacija, članica ove nezavisne inicijative, kao i u medijskom prostoru novinarskih kuća, takođe članica inicijative”, izjavio je Mladen Jovanović iz Nacionalne koalicije za decentralizaciju, koja je takođe među pokretačima ove kampanje.


Vučić i Palmer posle sastanka: Ne mogu da nas ponize i pritisnu da radimo protivno svojim interesima – Borba\nVučić i Palmer posle sastanka: Ne mogu da nas ponize i pritisnu da radimo protivno svojim interesima\nDate: 04 Novembra, 2019\nPredsjednik Srbije Aleksandar Vučić sastao se danas u Beogradu sa američkim izaslanikom za Zapadni Balkan Metjuom Palmerom. Predsjednik Srbije razgovarao je najprije sa Palmerom u “četiri oka”, a sastanak je potom nastavljen u proširenom sastavu.\nPredsjednik Srbije rekao je da je imao otvorene i iskrene razgovore i da je zadovoljan sadržajem tih razgovora.\nOn je rekao da će uskoro, za dva ili tri mjeseca, biti stvoreni uslovi za nastavak dijaloga Beograda i Prištine, i da je Srbija spremna za kompromis ali nije, i nikada neće biti spremna, za sopstveno unižavanja i nipodaštavanje svoga naroda na KiM i u cjelini i svoje države.\n– Nikada nismo isticali ekstremne zahtjeve i nismo tražili ono što znamo da niko neće da prihvati nego smo govorili o kompromisu, i zato oni koji misle da mogu Srbiju da ponize i pritisnu da radi protivno njenim interesima, to nije moguće – rekao je predsjednik Srbije.\n– Što se tiče Kosova i Metohije nije novost da se naši stavovi razlikuju, ali sam zahvalan da je htio da sasluša. O svim pitanjima koja su sporna i koja ponekad umiju da zabole svakoga u Srbiji ja sam sa njim otvoreno govorio i ja ništa ne krijem, ali o nekim stvarima ne mogu da govorim javno iz pristojnosti – kazao je Vučić.\n– Između naših zemalja ekonomska saradnja i trgovinska razmjena je sve bolja i uspješnija, one kompanije koje su već investirale dodatno investiraju – kazao je on.\nRazmatrali su sva ”naša sporna pitanja i rekao bih odlučni smo da pronalazimo rešenja u budućnosti i jedan konstruktivan pristup i pokušaj da u odnosima sa Prištinom što prije se vratimo dijalogu”.\n-Jedna od važnih stvari je inteziviranje bilateralnih odnosa sa SAD i ovom prilikom bih još jednom pozvao predsjednika Trampa u posjetu Srbiji – kazao je Vučić.\nIsto tako, oni koji misle da Srbiju unize, a ovo nije direktno obraćanje Palmeru, i misle da je moguće Srbiju pritisnuti i naterati na nešto što nije u njenim interesima, to nije moguće, rekao je on\nVučić je rekao da je dobro uvijek otvoreno govoriti o svim temama, jer je to način da se nađe rješenje.


Milo Đukanović tokom sastanka sa novinarima, 16. jul 2013.\nPredsjednik Vlade Crne Gore, Milo Đukanović koji se u utorak sreo sa novinarima i dalje iskazuje namjeru da u životu održi podgorički Kombinat aluminijuma, uprkos činjenici da ovo preduzeće duguje skoro 400 miliona eura što je dvostruko od njegove ukupne vrijednosti.\nIza svega se, po svemu sudeći, krije premijerova namjera da ovih 400 miliona eura kojima treba dodati i 60 miliona eura dugova za struju plate građani koji bi, ako mu plan uspije, onda godinama morali da plaćaju i dio električne energije koju bi ova fabrika trošila.\nCrnogorski premijer Milo Đukanović je, tokom susreta sa novinarima, rekao da je podgorički Kombinat aluminijuma održivo preduzeće za koje se mora naći rješenje, ali pod uslovom da se oslobodi dugova koji danas vrijede dvostruko više od samog KAP-a, odnosno, 386 miliona eura.\nPošto sam premijer kaže da je iluzija očekivati da te dugove otplati strateški partner, lako je zaključiti da tih, skoro 400 miliona, zajedno sa 60 miliona eura koliko vrijedi električna energija koju ja KAP potrošio, a nije platio - treba da plate građani.\nNa insistiranje novinara da premijer konkretno kaže - ko treba da plati te dugove KAP-a, Đukanović je uporno izbjegavao da konkretno odgovori.\n"Molim vas da odgovor potražimo zajedno. Dakle, kome na neki način pripada ta faktura. Naravno, tu fakturu je moguće tretirati na različite načine. Moguće je ovaj stečaj završiti likvidacijom i u tom slučaju dovesti u pitanje uopšte naplativost makar cjeline tog duga, ukoliko procijenimo da je to dobar ekonomski interes Crne Gore danas i sjutra. Ono što pretpostavljam ni vi, a za sada ne mogu potvrditi ni ja jer nemam odgovor – šta će biti sjutra? Gdje ćemo alternativno stvoriti tu vrijednost koju je stvarao KAP i koju i danas stvara. Na to moramo ponuditi odgovor", rekao je Đukanović.\nInače, susret premijera Đukanovića sa novinarima je obilježilo njegovo nastojanje da Vladinu politiku prema KAP-u pokaže kao odgovornu, ruske investitore kao savjesne i korektne, što je implicitno značilo da dijelovi političke, stručne i medijske javnosti ne prikazuju stvarno stanje.\nNa spisku, kako ih je sam premijer okarakterisao, pet neistina, među prvima se našla tvrdnja da je privatizacija KAP-a bila pljačkaška, kao i da ruski investitor nije ispunjavao ugovorne obaveze iznoseći novac uz blagoslov korumpirane Vlade.\n"Neistina je da je privatizacija KAP-a obavljena nezakonito, nedovoljno javno, nestručno, koruptivno, na štetu interesa Crne Gore, rekao bih slobodno i uz idiotsku izmišljotinu da je privatizacioni aranžaman sklopljen u Grandu, uz viski".\nLukšić: Neće biti ugroženi odnosi sa Rusijom\nPremijer Milo Đukanović je rekao da nije istina da je Ugovor o poravnanju, sklopljen 2009. kojim je suspendovan prvobitni privatizacioni ugovor i iz kog proizlazi obaveza građana Crne Gore da plate 170 miliona eura koliko vrijede krediti za koje Vlada bila žirant ruskom investitoru koji sada taj novac ne želi da vrati, napravljen na štetu države Crne Gore, te da je njime Rusima dato više nego što je bilo neophodno.\nNa novinarsku opasku da je "vrlo zgodno" što se dug KAP-a prema Elektroprivredi poklapa sa visinom duga Elektroprivrede prema državi na ime poreza, što nacionalnoj elektroenergetskoj kompaniji služi kao svojevrsno obezbjeđenje, i pitanje koje je uslijedilo - kako je Elektroprivreda uopšte uspjela da napravi toliki dug na ime poreza i šta je država radila za to vrijeme, Đukanović je umjesto objašnjenja nastojao da eliminiše sopstvenu odgovornost.\n"Ne želim sada nipošto da prenosim teret odgovornosti na prethodnu vladu. Razumijem da su imali istu ambiciju, ovu koju imam ja danas da kažem crnogorskoj javnosti da tu proizvodnju treba sačuvati. A kroz kakve je tehnike sve ona čuvana i kakvi su dogovori postizani u trouglu – Vlada, KAP i Elekrtoprivreda… Kažem nijesam, ali ne bježim od toga", rekao je on.\nĐukanović je, pomenuo i goruće unutrašnje-političko pitanje - rebalans budžeta kojim je tražio novo zaduženje države - 100 miliona eura za otplatu palih garancija i još 60 miliona eura kojim bi se platio dug KAP-a Elektroprivredi, a za koji ne uspijeva da obezbijedi skupštinsku većinu jer ga odbija čak i koalicioni partner Socijaldemokratska partija.\nInače, zvanična komunikacija koja je prošle nedjelje počela na relaciji Podgorica - Moskva, zbog hapšenja doskorašnjeg finansijskog direktora KAP-a, Dmitrija Potrubača zbog sumnje da je odgovoran za kradju struje za KAP iz evropske interkonekcije, nastavljena je u ponedjeljak, obraćanjem bivšeg predsjednika Odbora direktora KAP-a, Alekseja Kuznjecova koji od građana Crne Gore traži da zahtijevaju pokretanje istrage protiv predstavnika Vlade i Crnogorskog elektroprenosnog sistema, na što je doskorašnji predstavnik Vlade u bordu direktora, Nebojša Dožić odgovorio tvrdnjom da je ruski menadžment uporno odbijao da sklopi ugovor o legalnom snabdijevanju fabrike električnom energijom.\nPremijer Milo Đukanović, međutim, smatra da pitanje KAP-a i prateći slučaj Potrubač neće poremetiti odnose dvije zemlje, a tim povodom se oglasio i šef crnogorske diplomatije, Igor Lukšić.\n"Jedino što je u ovom trenutku važno jeste da se postupak u ovom slučaju obavi u potpunosti u skladu sa našim zakonodavstvom, sa svim onim postupcima koji su predviđeni u tim slučajevima i da bude u potpunosti nepristrasno, na način da se uvaži uloga tog čovjeka u KAP i sve ono što eventualno može biti korisno za tužilačku istragu. Dakle, to je jedino što se odvija na relaciji između dvije države. Ovo pitanje ne bi trebalo da ugrozi odnose dvije države budući da je stečaj nešto što je predviđeno zakonima ove države", naveo je Lukšić.


SDA STAVLJA METU NA SRPSKOG VIJEĆNIKA U MOSTARU - Top Portal\nNaslovnica Vijesti BiH SDA STAVLJA METU NA SRPSKOG VIJEĆNIKA U MOSTARU\nSDA STAVLJA METU NA SRPSKOG VIJEĆNIKA U MOSTARU\nKantonalna organizacija SDA HNK večeras je u saopštenju za javnost uputila niz teških, neutemeljenih i prijetećih poruka prema vijećniku srpske liste ”Ostajte ovdje – Zajedno za naš Mostar” dr Veliboru Milivojeviću.\nMedijski pritisci i hajka na Milivojevića traje već dva dana, a osim stranačkih satelita SDA juče se uključio čak i Medžlis Islamske zajednice Mostar.\nSDA danas ide korak dalje pa navodi da se Bošnjaci u Mostaru i Hercegovini osjećaju nesigurno zbog Milivojevićevih izjava i stavova čime direktno stavljaju metu na Milivojevića.\n”SDA izjavu predstavnika srpske liste „Ostajte ovdje“ Velibora Milivojevića, kojom je svoj politički stav direktnog svrstavanja na stranu HDZ BiH javno obrazložio kao strateški interes Srba u Mostaru, sa pravom tretira kao antagonizam isključivo usmjeren prema Bošnjacima u cijeloj Hercegovini”, navode u SDA.\nOni dodaju da takva ”frapantna i uvrijedljiva” tvrdnja Milivojevića dolazi nakon višegodišnje pravne i političke borbe, koja je upravo u Mostaru pokrenula i vodila SDA za jednakopravnost Srba na području Hercegovine. Oni podsjećaju da je na osnovu angažmana predstavnika SDA Ustavni sud donio presudu po kojem Srbi u HNK, ZHK i Posavskom kantonu trebaju postati konstitutivni, a srpski jezik i ćirilica ravnopravni sa ostala dva jezika i pismom.\n”Odbijanje zastupnika HDZ-a BiH da u Skupštini HNK, kao i u preostala dva kantona glasa za ovakvu odluku, jedini je razlog zbog kojeg ovakva presuda Ustavnog suda nije implementirana. Istog HDZ-a BiH za kojeg Milivojević sada tvrdi da je najviši ili strateški cilj Srba u Mostaru. Doktore Milivojeviću, analiziranje i propitivanje političkih stavova i odluka je uobičajna, svakodnevna politička praksa u Mostaru, BiH, kao i u bilo kojoj drugoj demokratskoj zemlji. Svaki pojedinac na političkoj sceni može očekivati da bude podvrgnut kritici javnosti, iz svoje i druge političke opcije ili bilo koje interesne grupe ljude koja osjeća ugroženost njegovim djelovanjem. Vaše pravo na političke stavove i političke saveze je neotuđivo demokratsko načelo, koje je takođe potpuno legitimno podložno kritici i mišljenju javnog mnijenja. Kada ste prihvatili ponudu SNSD-a, morali ste biti svjesni te činjenice.Vaš stav doktore Milivojeviću uvrijedio je i uozbiljio Bošnjake, ali i znatan broj Srba i onih koji se izjašnjavaju kao ostali u Mostaru i Hercegovačko- neretavanskom kantonu”, navode iz SDA.\nKantonalna organizacija SDA HNK navodi da Milivojevićeve poruke za posljedicu imaju produbljivanje političke krize u Mostaru, nestabilnost i stvaraju osjećaj nesigurnosti kod svih građana Mostara.\n”Pozivamo Vas da u skladu sa Vašim profesionalnim pozivom i zakletvom, koju ste kao ljekar položili, u svom daljem političkom djelovanju štitite interese svih ljudi, bez razlika po bilo kojem osnovu”, navodi se u saknadaloznom saopštenju SDA HNK na čijem čelu je Edin Mušić.\nInače, Gradsko vijeće Mostara sutra nastavlja konstitutivnu sjednicu na kojoj bi se trebalo nastaviti sa izborom gradonačelnika. Da li će se nastaviti sa drugim krugom i javnim glasanjem ili će se ispoštovati preporuka visokog predstavnika Valentina Incka da se glasanje poništi i da izbor gradonačelnika bude urađen tajnim glasanjem kako Statut nalaže, ostaje da se vidi.\nPrethodni članakUBLAŽENE MJERE U HNK: Normalizacija u školama i vrtićima\nNaredni članakMagla smanjuje vidljivost, usporen saobraćaj kod tunela Crnaja


Nova naredba: Od danas u ovom kantonu obavezno nošenje maski i na otvorenom! - Čitaj.ba\nNova naredba: Od danas u ovom kantonu obavezno nošenje maski i na otvorenom!\nU Kantonu Sarajevo od danas će biti obavezne maske i na otvorenom, potvrđeno je za BHRT iz Kriznog štaba Kantona Sarajevo. Kazne za nenošenje maski će biti 500 KM, a za provođenje ove Naredbe je zadužena Uprava policije MUP-a Kantona Sarajevo.\nNaredba stupa na snagu od danas, 15. oktobra i važit će do 31. decembra.\nTags: Covid-19 koronavirus maske pandemija Sarajevo zaraza\nPrevious Tuzla: Korona virus ušao i među infektologe, pozitivna tri doktora!\nNext COVID horor u BiH: Dramatično porastao i broj novih slučajeva i broj umrlih


Triglav - grupacija sa solidnim kapitalom i stabilnim, profitabilnim poslovanjem - Lovćen osiguranje a.d.\nNaslovna Vijesti Triglav - grupacija sa solidnim kapitalom i stabilnim, profitabilnim poslovanjem\nTriglav - grupacija sa solidnim kapitalom i stabilnim, profitabilnim poslovanjem\nBonitetna agencija S&P Global Ratings (dalje u tekstu: S&P ili agencija) nakon redovnog godišnjeg pregleda dana 11. 9. 2020 Grupi Triglav, a time i njenom matičnom društvu i kćerinskom društvu Pozavarovalnici Triglav Re, ponovo je potvrdila dugoročnu kreditnu ocjenu boniteta i bonitetnu ocjenu financijske snage »A«, sa stabilnom srednjoročnom prognozom. Visoka ocjena odraz je stabilnog i profitabilnog poslovanja Grupe Triglav, njene solidne kapitalizovanosti, promišljene reosiguravajuće zaštite i vodeće tržišne pozicije u Sloveniji i regiji. Bonitetna ocjena »A« isključivo je ocjena samostalnog profila kreditnih rizika Grupe i ne sadržava nikakva povećanja koja bi bila posljedica povezanosti Grupe sa državom.\nS&P u svojem izvještaju ocjenjuje profil rizičnosti poslovanja Grupe Triglav kao solidan, a profil finansijskih rizika kao vrlo solidan. Navodi da Grupa sa svojom fokusiranošću na stranke i u trenutnim zahtjevnim uslovima osigurava stabilno i profitabilno poslovanje u objema djelatnostima, osiguranju i upravljanju imovinom. Vodeći tržišni položaj na slovenačkom tržištu omogućuje joj primjenu ekonomije razmjera, što nadopunjuje svojom razgranatom ponudom i prodajnom mrežom te upotrebom snažnog Brenda. Profil rizičnosti Triglava je dobar, povezan je sa konzervativnom investicionom politikom te stabilnom i efikasnom reosiguravajućom zaštitom, a investicioni portfolio je kvalitetan i dobro raširen, većinom u eurozoni. S&P smatra da je navedeno u kombinaciji sa disciplinovanim preuzimanjem osiguravajućih rizika ključni temelj koji garantuje stabilnost poslovanja i položaja Grupe Triglav.\nStabilna srednjoročna prognoza bonitetne ocjene odražava očekivanja S&P-a da će Grupa Triglav i u idućem, najmanje dvogodišnjem periodu uspješno održavati poslovnu strategiju sa naglaskom na rastu i daljem širenju poslovanja. Agencija očekuje da će Grupa Triglav uprkos pandemiji i njenim uticajima očuvati dobro, stabilno poslovanje i visoku kapitalizovanost, te da će i u iduće dvije-tri godine ispunjavati kriterijume najmanje za ocjenu »AA«.


Jedna od najpopularnijih aplikacija obrisana sa App Store - BIGportal.ba\nSa App Store prodavnice igara uklonjena je jedna od najpopularnijih aplikacija u januaru.\nStrateška igra Plague Inc. u kojoj igrači stvaraju patogen kako bi uništili svet, popela se na vrh liste kineskih prodavnica aplikacija u januaru dok su se korisnici okrenuli igrama i filmovima vezanim za virus kao mehanizmu za suočavanje sa strahom. Takođe, Plague Inc. je skočio i na rang listi aplikacija u drugim zemljama.\n“Ova situacija je potpuno van naše kontrole”, rekli su iz kompanije Ndemic Creations, koja je tvorac ove igre. Dodali su i da je njihov prioritet uspostavljanje kontakta sa Upravom za sajber prostor u Kini kako bi radili na rešavanju problema.\nKina ima stroga pravila o sadržaju, od video-igara do filmova i muzike. Kompanije za video-igre moraju da dobiju licence za sve što žele da objave, piše Rojters.\n“Igra je možda jednostavno odbačena zbog osetljivosti teme, s obzirom na nedavnu epidemiju COVID-19”, rekao je Daniel Ahmad, analitičar iz kompanije za istraživanje igara Niko Partners.


Naime, maloletnicima bez pratnje iz Avganistana je u najmanje dva navrata bio otežan ili onemogućen ulazak u vozove za Šid, uprkos činjenici da su imali uredno kupljene i važeće vozne karte. Diskriminatorno postupanje se vršilo postavljanjem posebnih uslova za ulazak u voz, poput insistiranja da izbeglice i migranti mogu da koriste isključivo jedan polazak voza za Šid u toku dana i da maloletnici ne smeju da se voze bez pratnje punoletnih lica. Između ostalog, pojedini zaposleni u „Srbija vozu“ navodili su i „da im je više preko glave izbeglica, kojih je pun Šid“, „da im ne dozoljavaju da uđu u voz ni na stanicama u Novom Beogradu i Zemunu“, da moraju da budu „čisti i uredni“, te „da je rečeno da se karte izdaju isključivo za voz za Šid u 10:55 časova“. Poverenica za zaštitu ravnopravnosti utvrdila je da ovakvo postupanje nije bilo opravdano i da je bilo u direktnoj vezi sa ličnim svojstvom ovih lica, čime je izvršen akt neposredne diskriminacije u oblasti pružanja javnih usluga, što predstavlja kršenje odredbe člana 6, a u vezi sa članom 17. Zakona o zabrani diskriminacije. Zbog toga je privrednom društvu „Srbija voz“ a.d. Beograd preporučeno da upozna zaposlene koji rade na poslovima prevoza putnika sa Uputstvom o postupcima pri prevozu migranata, kao i da vodi računa da u okviru svojih redovnih poslova i aktivnosti, ne krši zakonske propise o zabrani diskriminacije.\nPoverenica za zaštitu ravnopravnosti je propustila da postupi po navodima iz pritužbe u kojima je navedeno da postupanje zaposlenih u „Srbija voz“ a.d. predstavlja težak oblik diskriminacije iz člana 13, stav 6. Zakona o zabrani diskriminacije, imajući u vidu da se radi o ponovljenoj diskriminaciji. Iako je Poverenica za zaštitu ravnopravnosti u svom mišljenju navela da nametanje uslova da maloletnici bez pratnje treba da budu „uredni i čisti“ predstavlja povredu dostojanstva ovih lica, kojim se stvara ponižavajuće i uvredljivo okruženje, nije jasno utvrđeno ni da je došlo do povrede člana 12. Zakona o zabrani diskriminacije, kojim se zabranjuje ovakvo postupanje.


Opština Priboj dobila sredstva za smanjenja zagađenja vazduha poreklom iz individualnih izvora - Општина Прибој\nDatum kreiranja četvrtak, 11 mart 2021 18:00 |\nIz sredstava ministarstva po javnom konkursu za dodelu sredstava za sufinansiranje realizacije projekata smanjenja zagađenja vazduha u Srbiji, Ministarstvo zaštite životne sredine objavilo je konačnu rang listu odobrenih projekata za sufinansiranje, među kojima je i projekat opštine Priboj.\nNa javni konkurs pristiglo je 17 prijava, od kojih je prihvaćeno 10, a za "Projekat smanjenja zagađenja vazduha u opštini Priboj poreklom iz individualnih izvora u 2021. godini, zamenom individualnih kotlova na čvrsto gorivo kotlovima na drvni pelet", odobreno je 3.000.000 dinara.\nOvim projektom stavlja se akcenat na smanjenje zagađenja vazduha povećanjem energetske efikasnosti individualnih ložišta (kotlova, peći i šporeta). Ukupna vrednost projekta je 5.000.000 dinara, od čega Ministarstvo finansira sa 3.000.000 dinara dobijena po ovom konkursu, a lokalna samouprava sa 2.000.000,00 dinara finansira iz budžetskog Fonda za zaštitu životne sredine za 2021. godinu.\nOpština Priboj ovim iznosom planira da subvencioniše građanima zamenu individualnih ložišta sa energetski efikasnijim ložištima - kotlovima, pećima i šporetima. Maksimalni iznos sredstava za sufinansiranje nabavke peći koji podnosilac zahteva može da dobije je 60% ukupne vrednosti investicije, a maksimalno 70.000 dinara, i zavisiće od stepena efikasnosti individualnog ložišta.\nU narednom periodu biće raspisan konkurs za sufinansiranje zamene individualnih ložišta, energetski efikasnijim, a planirano je da se ložišta sufinansirana ovim projektom koriste u sledećoj grejnoj sezoni.\nCilj Projekta je poboljšanje kvaliteta vazduha i očuvanje i zaštita životne sredine, smanjenje zagađenja vazduha smanjenjem štetnih emisija i produkata sagorevanja nastalih neadekvatom upotrebom ogrevnog drveta, korišćenjem sirovog drveta sa velikim procentom vlage, čime se smanjuje stepen iskorišćenja, povećava njegova potrošnja, i nabavkom novih savremenih peći i kotlova kako bi se proces efiaksnosti zaokružio.\nZamenom zastarelih i dotrajalih peći i kotlova koje kao energent koriste pored drveta i ugalj, sa novim modernijim pećima, direktno se smanjuje stepen zagađenja vazduha. Kako je starost uređaja za grejanje u najvećem broju individualnih domaćinstava preko deset godina, to govori o kvaliteta grejanja, stepenu iskorišćenja energenta, odnosno o efikasnosti samog uređaja. Smanjenim stepenom korisnosti, drvo kao energent nema mogućnost iskorišćenja svoje maksimalne kalorijske vrednosti, što iziskuje njegovu povećanu potrošnju, a što za posledicu ima i povećane emisije štetnih gasova odnosno suspendovanih čestica.


Jun 3, 2015 IdeaPad 100, Lenovo, Lenovo Srbija, Lenovo Z41, Lenovo Z51\nLenovo je danas predstavio tri nova laptop modela za potrošače na konferenciji TechWorld, prvom ekskluzivnom globalnom tehnološkom događaju ove kompanije u Pekingu. Novi modeli laptopova, Lenovo Z41, Lenovo Z51 i IdeaPad 100 svestrani su kao što su to i potrošači kompanije Lenovo.\nBilo da korisnici samo žele da kreiraju i modifikuju sadržaj, ili žele potpuno opremljeno multimedijalno iskustvo prilikom uživanja u muzici ili filmu, novi Lenovo Z41, Lenovo Z51 i Ideaad 100 modeli laptopova idealni su za korisnike koji cene jednostavan i funkcionalan dizajn.\nNovi 14-inčni Lenovo Z41 i 15-inčnin Lenovo Z51 laptopovi predstavljaju i kućni sistem za zabavu i moćnu radnu stanicu. Sa neverovatnim Full HD prikazom, opcionom AMD diskretnom grafikom i Dolby® DS 1.0 Home Theater® Surround ozvučenjem koji pružaju kristalan zvuk i oštru sliku, oni su idealni za gledanje video snimaka, preuzimanje muzike i igranje igrica. Novi Lenovo Z41 i Lenovo Z51 modeli su opremljeni naprednom 802.11 a/c Wi-Fi tehnologijom koja im omogućuje i do tri puta veću brzinu internet protoka u odnosu na obične laptopove i na taj način omogućuje brže surfovanje internetom, preuzimanje sadržaja i gledanje sadržaja uživo. Konstruisani tako da budu produktivni, novi laptopovi su opremljeni najnovijim Intel® CoreTM i7 procesorom sa memorijom za skladištenje od čak 1TB. Novi Lenovo Z51 i Lenovo Z41 modeli se ističu svojim prelepim bojama i dolaze u tamno crnoj, beloj i tamno crvenoj boji (za 14-inčni laptop).\nNovi Lenovo Z51 model takođe ima i opcionu Intel® RealSenseTM 3D kameru koja oživljava svet u 3D tehnologiji. Sa punom bojom od 1080p i dubinskim senzorom, revolucionarna 3D kamera omogućuje novom Lenovo Z51 modelu da ostvari dubinsku percepciju kao ljudsko oko. Korisnici mogu da skeniraju i štampaju objekte u 3D tehnologiji, igraju 3D igrice ili koriste pokrete telom da kontrolišu laptop. Potrošači takođe mogu da ostvare realnije iskustvo prilikom video razgovora tako što će promeniti pozadinu i deliti sadržaj.\nKompanija Lenovo je napravila IdeaPad 100 laptop za potrošače kojima su neophodne samo najvažnije karakteristike, kao što je surfovanje internetom, kreiranje sadržaja i rukovanje listama. On je opremljen sa Intel® BayTrail-M N3540 procesorom, memorijom za skladištenje od 500GB i integrisanom Intel® grafikom koji će korisniku omogućiti brz rad procesora, dovoljno mesta za skladištenje i solidan displej. Novi IdeaPad 100 može da izdrži do 4 sata bez punjenja tako da korisnici mogu da rade, surfuju internetom, gledaju video snimke i bave se drugim aktivnostima uz minimalan prekid. Sa debljinom od samo 20,2 mm za 14-inčni i 22,6 mm za 15-inčni laptop, tanak i elegantan IdeaPad 100 sa klasičnim crnim elementima nimalo ne liči na neki osnovni model. Sa izuzetno prihvatljivom cenom od 249 dolara, novi IdeaPad 100 je pogodan za skoro svačiji budžet.


Demokrate Bar: Smanjiti putarinu za tunel Sozina, Crmničanima dati besplatne karte\nKlub odbornika Demokrata u SO Bar pokrenuo je prikupljanje potpisa za peticiju kojom se traže snižavanje cijene putarine za tunel "Sozina" za 50 posto van sezone-od septembra do maja, besplatne karte za stanovnike Crmnice i Virpazara cijele godine i mjesečne karte sa popustom od minimum 50 odsto za građane koji rade u Baru ili Podgorici.\n- Za samo nekoliko dana, prikupljen je značajan broj potpisa, pri čemu naglašavamo da bi broj bio veći da nije bilo prekida u prikupljanju na koji smo se odlučili usljed dobro poznatih okolnosti koje su zadesile našu zemlju. Sada je pravi trenutak za upućivanje ovakve inicijative resornom ministarstvu odnosno Vladi i nadamo se da će brzo biti prihvaćena i uvažena, a razlozi za sniženje cijene putarine su mnogobrojni- saopštile su Demokrate Bar.\nOni navode da je cijena putarine nepromijenjena otkako je tunel pušten u rad , bez obzira na “tada čvrsta obećanja” da će nakon njegove otplate biti besplatan za sve građane Crne Gore.\n- Visoki prihodi koje ubira preduzeće koje gazduje tunelom se već godinama troše na otplatu drugih kredita, bogaćenje i čašćavanje menadžmenta preduzeća koje gazduje tunelom, kao i na sve češće usmjeravanje prihoda ka državnim projektima od koje građani Bara nemaju koristi - navode Demokrate.\nOni dodaju da su za 14 godina ulaganja u infrastrukturu tunela bila minimalna, te da se sagledavanjem odnosa plaćeno-dobijeno “radi o cijeni koja je previsokai za naše, i za standarde u regionu”.\n-To jasno pokazuju brojne komparacije sa putarinom koja se plaća u našem okruženju - navodi se u saopštenju Demokrata.\nOni dodaju i da je preduzeće “Monteput” koje gazduje tunelom sadašnjem direktoru Jonuzu Mujeviću odobrilo stambeni kredit od 80.000 eura, sa obavezom da vrati svega 20 odsto, odnosno 16.000 eura.\n- Na osnovu toga, ovo državno preduzeće je svog izvršnog direktora častilo 64.000 eura. Njegov predhodnik Osman Nurković, takođe je čašćen 2014. godine 75.000 eura koje vraća u iznosu od samo 15.000 i to u narednih 20 godina. Njegova rata za kredit je samo 62,50 eura. Članovi borda direktora, sebi, izvršnom direktoru, direktoru poslovne jedinice za autoput, za postignute dobre rezultate podijelili su po četiri dodatne prosječne plate ili po 2.830 eura neto plus minuli rad- navode Demokrate.\nU komentaru zarada u “Monteputu”,oni ukazuju da je najveća količina troškova “vezana” za rukovodeća mjesta, pa je tako predsjedniku borda direktora Aleksandru Žuriću profesionalizovano radno mjesto, “a njegova startna plata iznosi 1.700 eura odnosno ukupni godišnji prihod po osnovu zarade u 2019. godini iznosi 23.192 eura “.\n-U 2019. u tom preduzeću radio je 141 zaposleni, a ukupni troškovi po tom osnovu rastu na čak 2.835.700 eura, odnosno duplo više nego u odnosu na 2013. kada je bilo 76 zaposlenih, a troškovi su tada iznosili 1.302.771 eura. Zbog svega navedenog smatramo da su za proteklih 14 godina građani dovoljno dali te da je sada kucnuo čas da nadležni izađu u susret građanima, naročito onima koji svakodnevno prolaze naplatnu rampu ovog tunela - poručuju Demokrate.


Održan 8. turnir u balotama (bućama) u Bačkoj Topoli\nsubota, 25. januara 2020. | 07:42\nPobjednik ekipa iz Bačke Topole\nTradicionalni Turnir u balotama organizovalo je Zavičajno udruženje Dalmacija iz Subotice, 20. aprila 2019. godine, u Bačkoj Topoli. U pitanju je drevna narodno-sportska igra, balote ili buće, koja se vjekovima igra na prostoru Dalmacije.\nNa turniru je učestvovalo 10 takmičarskih ekipa, 4 ekipe iz Subotice, 3 ekipe iz Bačke Topole, 1 ekipa iz Novog Sada, 1 ekipa iz Novih Banovaca i 1 ekipa iz Rumenke, sa po tri takmičara, dakle sa ukupno 30 takmičara. Pored takmičara, na turniru je bilo prisutno i dvadesetak gostiju i još toliko publike, tako da je na turniru bilo prisutno oko 70 ljudi.\nPrvo mjesto i zlatne medalje, te majice Zavičajnog udruženja Dalmacija Subotica osvojili su članovi ekipe Bačka Topola, iz Bačke Topole, u sastavu: Zoran Marić, kapiten, te članovi ekipe Damir Grulović i Lazar Zoranović.\nDrugo mjesto i srebrene medalje, te majice Zavičajnog udruženja Dalmacija Subotica, osvojili su članovi ekipe Subotica II, u sastavu: Borivoj Kapor, kapiten, te članovi ekipe Drago Kozlica i Stevo Toskić.\nTreće mjesto i brončane medalje, te majice Zavičajnog udruženja Dalmacija Subotica, osvojili su članovi ekipe Novi Banovci, iz Novih Banovaca, u sastavu: Dušan Vuković, kapiten, te članovi ekipe Vasilije Đurica i Milan Pavasović.\nZavičajno udruženje Dalmacija Subotica je, za sve takmičare, goste i publiku, obezbijedilo cjelodnevnu hranu i piće kako nam je rekao predsjednik Udruženja Špiro Lazinica.\n– Turnir je protekao u najboljem miru i redu, bez ikakvih ekscesnih situacija – zadovoljno je rekao Lazinica.\nKlub fudbalskih veterana „Krajišni...\nVeterani FK Dinamo iz Budisave, se...


Petković: Pred svake izbore u Prištini antisrpska retorika - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Petković: Pred svake izbore u Prištini antisrpska retorika\n13. januar 2021. Izvor: Tanjug\nDirektor Kancelarije za KiM Petar Petković izjavio je danas da se pred svaki izborni proces u Prištini ponavlјa "antisrpska retorika", a povodom objave Evropske komisije na Tviteru da se "aktuelni predsednik Kosova sastao sa komesarom za proširenje Oliverom Varheijem" upitao po kom sporazumu je EU priznala Kosovo.\nPetković je gostujući na TV Hepi rekao da se svaki put u izbornoj kampanji u Prištini albanski političari utrkuju kako da povećaju svoj rejting, a najbolјi način za to je očigledno da "udare po predsedniku Aleksandru Vučiću, Srbiji i srpskom narodu".\nOn je dodao da su albanski političari shvatili da im je najbolјi "sport" antisrpska retorika, jer rezultate nemaju i stanje im je katastrofalno u svim oblastima.\nPovodom tvita EK, Petković kaže da je odmah reagovao i zatražio da EU objasni po kom sporazumu su priznali Kosovo i da li su se u vezi sa tim dogovorili možda sa Grčkom, Kiprom, Rumunijom, Slovačkom ili Španijom?\nPetković kaže da EU i sve njene službe i tela, uklјučujući i Evropsku komisiju, moraju da budu statusno neutralne po pitanju KiM.\nPetković dodaje da Vlјosa Osmani, izjavom da Beograd treba pritisnuti da ispuni sporazume, ne želi da razume ili se pravi naivna, jer je Beograd sve ispunio.\nZaklјučio je i da je Srbija međunarodno priznata država, članica međunarodnih organizacija i da joj ne treba nikakvo priznanje već kompromisno rešenje.


EU očekuje da Kosovo i Srbija u potpunosti sprovedu postignute sporazume - Radio Šabac\nEU očekuje da Kosovo i Srbija u potpunosti sprovedu postignute sporazume\nEU očekuje da Kosovo i Srbija u potpunosti sprovedu sporazume postignute u dijalogu Beograda i Prištine i da se konstruktivno angažuju na postizanju brzog napretka ka ukupnoj normalizaciji odnosa, izjavio je u Briselu šef evropske diplomatije Žozep Borel.\nBorel je dodao da je to „bar njegov cilj i poziv obojici lidera“.\nOn je kada se radi o BiH kazao da „umesto da iskoriste godinu bez izbora za napredak i reforme, pojedini lideri pribegavaju retorici podela“. Takođe je iskazao podršku celovitoj BiH i pozvao njene lidere da se vrate pregovorima, odblokiraju institucije i što pre pređu na reforme.\nMinistri spoljnih poslova članica EU danas su razmotrili „Dokument za raspravu o Zapadnom Balkanu“, koji je pripremila Evropska služba za spoljne poslove (EEAS), na čijem je čelu Borel.\nU dokumentu, u koji je uvid imala agencija Beta, upozorava se da je politička situacija na Zapadnom Balkanu „opterećena sve većim izazovima“, uz produbljivanje ozbiljne političke krize i poruke razdora u Bosni i Hercegovini, zategnutost na severu Kosova i međupartijske podele u Crnoj Gori koje „uzdrmavaju i parališu politički sistem“ u toj zemlji.\nNavodi se i da je „atmosfera vezana za dijalog Beograda i Prištine i dalje puna izazova“ i da poslednjih meseci nije bilo napretka.\nPrimećuje se da je „rešavanje spora (Beograda i Prištine) oko automobilskih tablica ponovo pokazalo da dijalog može dati rezultate“, uz jasne poruke visokih zvaničnika EU i šire međunarodne zajednice, uključujući tesnu saradnju sa SAD.\nU dokumentu, o kojem su šefovi diplomatija EU raspravljali bez usvajanja zaključaka, središte pažnje je „na primeni otvorenih pitanja u dijalogu“ u cilju normalizacije odnosa Beograda i Prištine.\nStrane u dijalogu „moraju biti podstaknute da deluju konstruktivno i da ostvare pozitivne ciljeve, uključujući regionalne sporazume vezane za Zajedničko regionalno tržište“, navodi se u dokumentu.\nU cilju podrške naporima Borela u dijalogu, dodaje se u tekstu, potrebni su „stalna podrška i angažovanje članica EU na visokom nivou u odnosu na Beograd i Prištinu“.\nU Borelovoj analizi se navodi da je EU „pokazala snažno angažovanje u odnosu na Zapadni Balkan“ samitom na Brdu kod Kranja u Sloveniji i drugim susretima na visokom nivou, uz političku, finansijsku i tehničku podršku.\nDodaje se, međutim, da je te „napore prekrila senka širokog razočaranja partnera na Zapadnom Balkanu kad je reč o procesu proširivanja“, i da „javna podrška integraciji u EU opada, dok jačaju nacionalističke poruke i politike identiteta“.


“Herc” u Srbiji neometano posluje – Opusti se\n“Herc” u Srbiji neometano posluje\nPrivredno društvo “Herc Global Holdings” je saopštilo da je, budući da je u značajnoj meri bilo pogođeno posledicama pandemije i ograničenjima u pogledu kretanja nametnutim u poslednja tri meseca, 22. maja podnelo zahtev za zaštitu od stečaja, kako za matično privredno društvo u SAD, tako i za svoja podređena društva u Kanadi.\n“Na osnovu zvaničnih saopštenja privrednog društva ‘Herc Global Holdings’, tokom vremenskog perioda restrukturiranja privrednog društva, njegova globalna mreža će u potpunosti ostati operativna za sve tri robne marke koje Herc poseduje (Hertz, Thrifty, Dollar i Firefly), bez ikakvih dodatnih posledica po rezervacije ili njihove programe lojalnosti”, saopštila je kompanija.\nPrivredno društvo “Autohelas”, koje poseduje prava franšize za robne marke privrednog društva “Herc” u Grčkoj i u sedam zemalja, uključujući Srbiju (Autotechnica Serbia DOO) na području Balkana, nema nikakav odnos vlasništva nad akcijama niti kreditni odnos/odnos zajmoprimca sa privrednim društvom “Herc Global Holdings”, navodi se u saopštenju.\nPrema tome, u finansijskom smislu privredno društvo “Autohelas” ovim razvojem događaja nije neposredno pogođeno.\n“Pod uslovom da proces dužničkog restrukturiranja privrednog društva ‘Herc Global’, posredstvom Poglavlja 11, bude uspešno okončan, naša je procena da će privredno društvo biti u stanju da čak i znatno efikasnije posluje u okviru svoje globalne mreže”, saopštila je kompanija.\nKratkoročna rentiranja (glavno područje poslovanja privrednog društva “Herc Global”) predstavljaju 16 odsto konsolidovanih prihoda grupe “Autohelas”, dok 84 odsto konsolidovanih prihoda Grupe potiče od dugoročnih rentiranja, prodaje polovnih vozila i trgovine u oblasti automobilizma.\nIstovremeno, vlasnički kapital privrednog društva “Autohelas” je na dan 31.12.2019. godine dostigao 294 miliona evra, obezbeđujući mu time najniži koeficijent duga i vlasničkog kapitala među svim privrednim društvima u Evropi koja se bave pružanjem pomoći na putu ili operativnim lizingom, saopšila je firma.


Opovo bez struje i vode 10. i 11. aprila zbog radova na mreži\nsreda, 04 april 2018 10:08\nZbog radova na električnoj mreži ED Pančevo najavljuje isključenja struje 10. i 11. aprila. Za 10. april u vremenskom intervalu od 8 do 14 časova isklučuju se cela naseljena mesta Opovo i Baranda, a kako će zbog toga bez struje biti i postrojenje za preradu vode (fabrika vode), bez vodosnabdevanja će biti cela naša opština u istom vremenskom intervalu.\nIstog dana radovi na elektromreži izvodiće se i u Sefkerinu. Od 9 do 12 časova bez struje će biti ulice Proleterska (od Damjanov Milana do Nestorov Stevana) i Damjanov Milana (od Vuka Karadžića do Proleterske), a od 12.15 do 13.15 časova ulice JNA (od Ujević Milana do Stojanov Milana) i Stojanov Milana (od JNA do Vuka Karadžića).\nNarednog dana 11. aprila radovi se nastavljaju u Opovu i Barandi. Od 9 do 10.30 časova bez struje će biti ulica Borisa Kidriča (deo na ulazu u Opovo iz pravca Sefkerina do ugla sa ulicom Novo naselje), a u Barandi od 11 do 12 časova, ulice Oslobođenja (od Žarka Zrenjanina do Borisa Kidriča) i Grobljanska.\nViše vesti iz ove kategorije: « Pozorišna predstava za decu 14. aprila u Opovu Pozorišna predstava za decu 14. aprila u Opovu »


Tema: Ekrem Mamutovic poneo titulu najboljeg trubaca\n08.08.2014, 06:21 #1\nGUČA - Na Petom međunarodnom takmičenju trubačkih orkestara, održanom večeras u Guči, titulu najboljeg trubača poneo je Ekrem Mamutović iz Vranja, dok je za najbolji bend proglešan "Uska kan" iz Makedonije.\nU ime organizatora 54. Sabora trubača u Guči, trube im je uručio predsednik Skupštine opštine Lučani, prof. Dragan Šušić koji im je tom prilikom čestitao na pobedi.\nDrugo mesto u konkurenciji orkestara osvojio je "Sokol orkestar" iz Poljske, a treće "Zuralija orkestra" iz Rumunije.\nU konkurenciji trubača, drugo mesto pripalo je Kristijanu Aziroviću iz Srbije, a treće Blažu Peku iz Slovenije.\nU takmičenju je učestvovalo devet orkestara - po jedan iz Poljske i Slovenije i Slovačke, a po dva iz Srbije, Rumunije i Makedonije.\nPosle takmičenja, na velikoj pozornici na stadionu koncert je održao majstor trube Elvis Ajdinović.\nGuča je "prestonica trube" od 1961. godine kada je prvi put održan Dragačevski sabor i predstavlja jedan je od najvećih i najposećenijih muzičkih festivala na svetu, najznačajnijih kulturno umetničkih događaja autentičnog narodnog stvaralaštva, jedinstvene muzike srpskih i balkanskih trubačkih orkestara.\nDragačevski Sabor trubača u Guči našao se na internet stranici popularnog magazina "Nešenal džiografik" (National Geographic) među 10 najbitnijih događaja u svetu.\nZadnji Post: 30.10.2016, 22:21\nGuca - Ekrem Mamutovic majstor nad majstorima\nZadnji Post: 13.08.2016, 13:39\nZadnji Post: 30.01.2016, 11:35


Šef stručnog štaba Čukaričkog Nenad Lalatović zadovoljan je igrom svoje ekipu u gostima Bačkoj, gde je upisala nova tri boda. "Mogu da budem jako zadovoljan jer je moja ekipa u poslednje četiri utakmica upisala tri pobede i samo jedan poraz. Danas smo prvo poluvreme odigrali jako dobro, postigli smo dva brza gola, imali još dve stopostotne šanse i već tada smo mogli da završimo posao", rekao je Lalatović.\nFudbaleri Čukaričkog pobedili su danas u gostima ekipu Bačke sa 3:2 u utakmici desetog kola Super lige Srbije.\nGolove za pobednički tim postigli su Ognjen Mudrinski u prvom minutu, dva minuta kasnije strelac je bio Boris Kopitović, dok je treći pogodak postigao Mudrinski u 69. minutu. Strelci za Bačku bili su Milan Makarić u 47. i Damir Čeković u 56. minutu.\n"Kako smo mi počeli prvo, tako je Bačka počela drugo poluvreme. Poklonili smo im dva gola, ali je moja ekipa potom pokazala da ima karakter. Uspostavili smo ravnotežu i odigrali jako dobro poslednjih 20 minuta. Apslolutno smo zasluženo pobedili", dodao je trener Čukaričkog i istakao da je ovo treća uzastopna pobeda njegove ekipe u gostima. Ekipa s Banovog brda je trenutno na sedmom mestu na tabeli sa 16 bodovo i u narednom kolu dočekuje Borac. Pre prvenstvene odigrace utakmicu šesnestine finala Kupa Srbije protiv Jagodine u gostima.


Grčić najavio krivične prijave protiv Milana Đorđevića - GEM info\n24. oktobra 2021. 24. oktobra 2021. Redakcija 0 Comments JP EPS, Milorad Grčić, Radosav Krsmanović, sindikat EPS\nBroj pregleda: 8.652\nVršilac dužnosti direktora Javnog preduzeća „Elektroprivreda Srbije“ Milorad Grčić najavio je, prilikom obilaska površinskih kopova RB „Kolubara“, da će protiv bivšeg predsednika Sindikata EPS-a Milana Đorđevića biti podneta krivična prijava zbog, kako je rekao, izazivanja panike i straha. Đorđević je iznošenjem tvrdnji na društvenim mrežama da nema uglja za radnike izazvao paniku među zaposlenima, rekao je Grčić. Najavio je krivičnu prijavu protiv Đorđevića i zbog napada na direktora za proizvodnju uglja Milana Miškovića ispred Poslovodnog odbora.\nProtiv bivšeg predsednika Sindikata EPS-a Milana Đorđevića biće podneta krivična prijava zbog izazivanja panike i straha, nakon njegovih tvrdnji na društvenim mrežama da neće biti uglja za zaposlene, izjavio je v. d. direktora „Elektroprivrede Srbije“ Milorad Grčić prilikom obilaska površinskih kopova.\nGrčić je protiv Đorđevića najavio krivičnu prijavu i zbog, kako je naveo, fizičkog napada na direktora za proizvodnju uglja u „Kolubari“ Milana Miškovića.\nPrava ranika neće biti ugrožena, naglasio je Grčić i čestitao Radosavu Krsmanoviću na izboru za predsednika Sindikata EPS-a.\nNovoizabrani predsednik Glavnog odbora Sindikata EPS-a Radosav Krsmanović demantovao je tvrdnje Milana Đorđevića da je sednica Glavnog odbora, na kojoj sje smenjen, bila nelegalna. Rekao je da ima i znanja i iskustva da u narednom periodu unapredi položaj radnika.\nKrsmanović je pozvao zaposlene da, kako kaže, ne nasedaju na provokacije Milana Đorđevića. Rekao je da su protesti u Balkanskoj ulici u Beogradu nelegitimni.\nPodsetimo, sednica Glavnog odbora Sindikata EPS-a, na kojoj je Milan Đorđević smenjen, održana je 22. oktobra. Pored Radosava Krsmanovića, koji je postavljen na čelo GO, za potpredsednike su izabrani Bogdan Vukotić i Zoran Ilijević.\nShare the post "Grčić najavio krivične prijave protiv Milana Đorđevića"\n← Aktivisti SNS posadili 110 stabala u Lazarevcu\nPreminuo novinar, publicista i teoretičar ruskog anarhizma dr Milorad Đoković →


Vlasti RS-a ne žele se obračunati s kriminalom\nPotpredsjednik Srpske demokratske stranke (SDS) Borislav Bojić optužio je danas vlasti u RS-u da ne žele da se obračunaju s kriminalom, što su, kako kaže, poručile utvrđivanjem zakona o oduzimanju imovine stečene izvršenjem krivičnog djela, umjesto donošenjem zakona o provjeri stjecanja imovine.\nOn je mišljenja da je RS-u potreban antikorupcioni zakon, a to ovaj nije.\n„Vladin zakon predstavlja čisto bacanje prašine u oči javnosti i dokaz je da vlast ne želi da uđe u koštac sa kriminalom i korupcijom, baš kao što je bacanje prašine u oči bilo i Specijalno tužilaštvo RS-a i Komisija za reviziju privatizacije“, rekao je Bojić na pres-konferenciji u Banjoj Luci.\nOdustajanje Vlade od ranije usvojenog nacrta zakona o ispitivanju načina stjecanja imovine za Bojića „pokazuje da se vlast plaši provjere imovine funkcionera i da ustvari ponovo pokušava legalizirati pljačku“.\nPrema njegovim riječima, Vladin zakon je „obični“ krivični zakon koji tretira krivična djela koja već postoje u zakonodavstvu, jer se i do sada oduzimala imovina proistekla iz krivičnog djela.\nPoručio je da SDS neće odustati od svog prijedloga zakona o oduzimanju nezakonito stečene imovine, ističući da će ova stranka posebno insistirati da prema njegovom stupanju na snagu odmah bude ispitana imovina svih dosadašnjih i bivših funkcionera u RS-a i da se prvo krene od ljudi iz te stranke.\nPotpredsjednik SDS-a je također kritikovao izjave predstavnika Vlade u vezi sa ekonomskim stanjem u RS-u, te zbog trošenja više od 10 miliona za vozni park u protekle tri godine, kao i najavu da će se 61 milion dolara utrošiti za kupovinu aviona... i drugo.


Nemački industrijalci Berlinu: Povećajte javne investicije\nTanjug 18. novembra 2019. 13:46\nBERLIN – Nemačko udruženje industrijalaca BDI i sindikat DGB pozvali su danas vladu u Berlinu da preispita svoje budžetske prioritete i značajno poveća javne investicije kako bi se najveća evropska ekonomija pripremila za budući rast.\n„Ne radi se prvenstveno o suzbijanju simptoma recesije, već o rešavanju dublje ukorenjenih uzroka slabog rasta“, rekao je predsednik BDI Diter Kemf, a prenosi agencija Rojters.\nOn je dodao da vlada ima obavezu da sačuva i unapredi položaj Nemačke kao poslovne destinacije kako bi se osigurao dugoročni prosperitet i zaposlenost.\nVlada u Berlinu bi, prema njegovim rečima, trebalo da poveća javna ulaganja u digitalnu i transportnu infrastrukturu za pola procentnog poena ukupnog bruto domaćeg proizvoda, odnosno za otprilike 16 milijardi evra godišnje.\nFederalni budžet trenutno predviđa ulaganja od 43 milijarde evra za 2020. godinu.\nPrvi čovek sindikata DGB Rajner Hofman tvrdi da je dugoročni program javnih investicija jedini način da se obezbedi održivost nemačkog modela rasta i dobro plaćenih radnih mesta.\n„Ne možemo više da priuštimo sebi da prosperitet budućih generacija dovodimo u opasnost sa tako zastarelom infrastrukturom i nedovoljno finansiranim obrazovnim sistemom“, rekao je Hofman, dodajući da bi veća javna ulaganja takođe poboljšala socijalnu koheziju i promovisala jednake životne uslove širom zemlje.\nPovećanje obima investicija u Nemačkoj bilo bi pozitivno i za širu evrozonu, navodi Rojters, i podseća da je nova predsednica Evropske centralne banke Kristin Lagard nedavno izdvojila Nemačku kao zemlju koja bi mogla da usmeri svoj budžetski višak i na podsticanje rasta u tom bloku.\nU uslovima jedva primetnog rasta domaće ekonomije i rekordno niskih troškova zaduživanja Berlina, nemačka kancelarka Angela Merkel i ministar finansija Olaf Šolc suočeni su sa sve jačim pritiskom, kako kod kuće tako i inostranstvu, da odustanu od obećane budžetske ravnoteže koja ograničava fiskalni prostor za povećanje javne potrošnje.


Danas (petak) će u Zaječaru biti održan prvi protestni skup "1 od 5 miliona"\nDanas (petak) će u Zaječaru biti održan prvi protestni skup “1 od 5 miliona”\nDanas će se u Zaječaru održati građanski protest pod nazivom “1 od 5 miliona”. Okupljanje je predviđeno u 18 časova na Trgu Nikole Pašića (preko puta SUP-a), nakon čega će se krenuti u protestnu šetnju.\nKako nezvanično saznajemo medju govornicima na skupu biće i studentkinja Fakulteta političkih nauka i jedna od organizatora beogradskih protesta, inače Zaječarka, Jelena Anasonović.\nProtest je deo već omasovljenih beogradskih demonstracija protiv režima Aleksandra Vučića “1 od 5 miliona”. Skup organizuje neformalna grupa >> Zaječar #1od5miliona << čiji su aktivisti sinoć simbolično istakli transparent “Zaječar #1od5miliona” kod spomenika učesnicima Timočke bune na Kraljevici.\nU obaveštenju koje je dostavljeno medijima navodi se:\n1 od 5 miliona Jelena Anasonović protest zaječar


Slobodan Milošević, ime koje bi svakog na prvu pomisao asociralo na bivšeg predsednika nekada naše zemlje Jugoslavije, a, naime je reč o specijalisti dečje i preventivne stomatologije rodom iz Despotovca popularnom zubaru Slobodanu Miloševiću Danetu.\nKLIK NA SLIKU-Foto: printsreen\nDane je poznat kao i administrator dve facebook grupe „DESPOTOVAC-MESTO KOJE VOLIM„ i „SERVIS GRUPE – DESPOTOVAC MESTO KOJE VOLIM“, grupe koje imaju po više hiljada pratilaca.\nOvog zubara u penziji mnogi poznaju. U Despotovcu nije poznat samo po svojoj profesiji, već i kao neko ko zaista čuva tradiciju ovog resavskog grada.\nNaime, Dane pored pomenutih facebook grupa, od 2011. godine ima blog – despotovac.blogspot.com koji zbog obaveza nije uspevao da pravovremeno ažurira, ali od kada je penzioner, vratila mu se želja i ponovo je zaživeo pomenuti blog.\nS obzirom da se živi u vremenu gde su sela postavljena u drugi plan, i da se danas malo zna o selima, Dane je na svom blogu pokrenuo ideju da promoviše sela ovog okruga, i na taj način vrati selima stari sjaj.\nNa ovaj način Dane je sadašnjim, ali i novim naraštajima približio istoriju sela resavičkog okruga.\nInače, Slobodan Milošević, ili, u resavskom kraju poznatiji kao Dane je neko ko voli prirodu i planinarenje. Zato i ne čudi odake tolika ljubav prema selu i očuvanju tradicije, ali to nije sve, Dane je takodje neko ko je svetran pa su mu hobi I Web dizajn, informatika i duborez.\nInicijator je i jedan od osnivača ekoloskog udruženja „Moja Resava“(2019), koje ima za cilj očuvanje reke Resave i prelepe prirode Gornje Resave.\nSlobodan je neko ko zrači pozitivnom energijom i pored tolike svestranosti, uvek je tu, da sa svima popriča i da lep savet.\nOtac je dva sina na koje je najviše ponosan a koji su takodje stomatolozi i imaju svoju ordinaciju Čika Zuba, koja je u Despotovcu itekako poznata ordinacija.\nAli da se vratimo očuvanju tradicije sela resavskog kraja… Dane prikuplja najbitnije informacije i postavlja na svoj blog I svakodnevno u pomenute facebook grupe pušta link za svako selo iz ovog kraja.\nUkoliko malo poznajete sela resavskog okruga, onda vam preporučujemo da posetite Danetov blog despotovac.blogspot.com (klik OVDE) I dobijete najvažnije informacije za sela despotovačkog okruga.


Izručenje Abdeslama po hitnom postupku\nGlavni osumnjičeni za terorističke napade u Parizu prošle godine pušten je iz bolnice u Briselu i suočiće se sa zvaničnim ispitivanjem i brzom ekstradicijom u Francusku.\nPosle hitnog sastanka saveta za odbranu u predsedničkoj palati u Parizu, ministar unutrašnjih poslova Francuske Bernar Kazenov nazvao je hapšenje Saleha Abdeslama u predgrađu Brisela, Molenbeku, kao važan udarac terorističkoj organizaciji Daeš u Evropi.\nKazenov je istakao da će Francuska nastaviti da oprema policijske snage i da održava bezbednost, dok je nivo pretnje i dalje izuzetno visok, dodajući da Francuska mora da održi budnost u srazmeri sa nivoom pretnje.\nAbdeslam i njegov saučesnik povređeni su prilikom jučerašnjeg hapšenja od strane policije.\nMeđunarodna policijska agencija, Interpol pozvala je sve zemlje da budu oprezne na svojim granicama jer će saradnici Abdeslama možda pokušati da pobegnu iz Evrope posle njegovog hapšenja. U današnjem saopštenju Interpol je preporučio pojačanu kontrolu granica, posebno za ukradenim pasošima. Mnogi od napadača 13.novembra i njihovih saučesnika putovali su sa falsifikovanim ili ukradenim dokumentima. Zvaničnici Belgije i Francuske izjavili su da veruju da su drugi saučesnici i dalje u bekstvu.


Loše vesti za fejsbukovu libru, Pejpal beži iz projekta i izgleda nije jedini - Biznis Telegraf.rs\n06/10/19 | 13:52\nLoše vesti za fejsbukovu libru, Pejpal beži iz projekta i izgleda nije jedini\nZa sada nije potpuno jasno zbog čega je PayPal napustio projekat Libra\nKompanija PayPal saopštila je da napušta Fejsbukov projekat Libra kriptovalute, posle vesti da nekoliko kompanija razmatra povlačenje prvobitne podrške za Fejsbukovu Libra kriptovalutu.\nPaypal je u saopštenju naveo da napušta Libra Ašociation, neprofitno rukovodeće telo koje upravlja Libra kriptovalutom, ističući da i dalje podržava Libra napore, ali da u ovom trenutku želi da se fokusira na svoj rad.\nTo će stvoriti nove probleme za Fejsbukov projekat, nakon što su finansijske vlasti, posebno u Evropi, s nepoverenjem dočekale vest o pokretanju kriptovalute, prenosi Investitor.me.\nZa sada nije potpuno jasno zbog čega je PayPal napustio projekat Libra, ali je ranije ove neđelje objavljeno da nekoliko firmi, kao što su Viza i Masterkard, imaju rezervisan stav po pitanju kriptovalute nakon što su banke i vlade širom sveta počele da sumnjaju u projekat.\nReagujući na odluku PayPal, Dante Disparte, šef polise i komunikacija u Libra Ašociation, je istakao da svaka organizacija koja je "započela ovo putovanje" mora da preispita sopstvene rizike i nagrade koje idu uz promene koje Libra obećava.\nIako je ovakva odluka PayPal popriličan udarac za Libra Ašociation, dve kompanije bi mogle ponovo da se udruže u budućnosti ukoliko se popravi situacija na polju regulativa.\nWhatsApp će morati da nam naplati to što je besplatan: Vreme je za novi trik Fejsbuka i Zakerberga\nVest godine: Bitkoinom možete da plaćate i kupujete preko Paypala, akcije lete u nebo\nMask je spavao na kauču, noću pisao kodove, radio 120 sati nedeljno: Njegov uspeh nije "preko noći"\nTrudna srpska manekenka odgovorila na prozivke hejtera\nŠta način na koji držite tašnu govori o vama: Da li ste avanturista ili rođeni lider?\nNarandžasti meteoalarm u BiH: Prete olujni vetrovi do 80 km/h\nRadonjić otkrio razloge poraza od Barselone i dotakao se statusa Lojda i Noka


Telefon na preklop Motorola razr koji je kompanija nedavno predstavila, pojavio se u "osveženoj" verziji - sa novim tipom displeja koji korisnicima dozvoljava da odgovaraju na notifikacije i kontrolišu određene funkcije čak i kada je telefon "zatvoren".\nMotorola razr ima 2.7-inčni OLED interaktivni Quick View prednji displej, ekran osetljiv na dodir, koji donosi dodatnu interaktivnost korisnicima i dozvoljava im da vide notifikacije i kad je telefon preklopljen, zahvaljujući posebnoj Peek Display tehnologiji.\nNaime, Peek Display tehnologija omogućava da se vidi najvažniji deo notifikacija i apdejta - možete da odgovarate na poruke i mejlove kada je telefon preklopljen, da koristite glavnu kameru za video pozive, možete da promenite pesmu bez otvaranja telefona i ulaženja u komande medija plejera. Takođe, kada je Motorola razr preklopljen, možete da koristite i glavnu kameru telefona za selfije, da vršite mobilna plaćanja...\nTu je i potpuno nov način da uhvatite najbolji selfi - "Gesture Selfie" - kada kameri pokažete otvoren dlan, ona će automatski aktivirati odbrojavanje od dve sekunde i potom napraviti fotografiju.\nQuick View displej je dizajniran tako da savršeno radi sa Google asistentom kako biste uvek dobili pomoć putem glasovnih komandi, u svakom trenutku - i kad je telefon zatvoren.\nViše iz ove kategorije « Opasno je puniti mobilni na javnom mestu SMS poruka koja je promenila istoriju »


Uzorak od 400 farmi za statističke podatke iz Distrikta - Radio Brčko distrikta BiH\nPočetna/Brčko/Uzorak od 400 farmi za statističke podatke iz Distrikta\nUzorak od 400 farmi za statističke podatke iz Distrikta\nAdmir Kadrić06.12.2017. - 10:45\nAgencija za statistiku BiH, uz koordinaciju brčanske Podružnice, na teritoriji Distrikta, započela je anketiranje vlasnika poljoprivrednih farmi, te pravnih lica iz ove oblasti. Na terenu radi pet anketara i kontrolor, a podaci precizniji od dosadašnjih, koji se očekuju kao rezultat, biće korišteni isključivo u statističke svrhe.\n«Do 15. decembra anketari će obići 400 farmera koje smo, po metodu slučajnog uzorka, odabrali kako bi prikupili lepezu podataka počev od vlasničke strukture, pa do veličine farme, obima proizvodnje, površine eventualno zakupljenog zemljišta. Neće biti pojedinačnih iznošenja podataka, a u potpunosti je isključena njihova zloupotreba. Prikupljeni podaci su neophodni i za izradu budućih Stategija o jačanju poljoprivredne proizvodnje u BiH», rekla je šefica brčanske Podružnice za statistiku, Sanija Fačić.


Udruženja izbeglica pozdravila izjavu Bernsa\nKoalicija udruženja izbeglica u Srbiji pozdravila je danas to što je zamenik državnog sekretara SAD Vilijam Berns pozvao Hrvatsku da zajedno sa susedima reši preostala otvorena pitanja, poput pitanja izbeglica i njihove imovine.\nBerns je to izjavio juče tokom posete Zagrebu, gde se sastao sa šeficom hrvatske diplomatije Vesnom Pusić i predsednikom Ivom Josipovićem.\nKoalicija udruženja izbeglica je ponovo apelovala na vlade Srbije i Hrvatske da podrže njenu inicijativu za dijalog o nalaženju "sveobuhvatnog, pravičnog i trajnog rešenja problema izbeglica i građana Srbije koji su oštećeni u svojim imovinskim pravima u Hrvatskoj".\nKako se navodi, temelj dijaloga treba da bude Aneks G Bečkog sporazuma o sukcesiji u kojem se navodi da će svim građanima biti zaštićena i vraćena prava koja su imali na dan 31. decembra 1990. godine.\nKoalicija udruženja izbeglica navodi da Hrvatska nije vratila 40.000 oduzetih stanarskih prava, 50.000 penzionera traži neisplaćene penzije, a više od 10.000 srpskih porodica naknadu štete za srušene kuće i privredne objekte u, kako se navodi, terorističkim akcijama van područja ratnih delovanja.


Vašington post potvrdio identitet ”dubokog grla“ tokom afere Votergejt\nTime je rešena jedna od poslednjih misterija vezanih za aferu Votergejt. List Vašington post je potvrdio izveštaj časopisa Veniti fer da je bivši funkcioner Federalnog istražnog biroa Mark Felt bio izvor koji je prenosio tajne informacije u skandalu Votergejt koji je doveo do ostavke predsednika Niksona 1974. godine. Časopis ”Veniti Fer“ navodi da je identifikovao anonimni izvor poznat kao ”duboko grlo“ koji je pomogao dnevniku Vašington post da, početkom sedamdesetih, razotkrije skandal Votergejt.\nTaj časopis je naveo da je ”duboko grlo“, Mark Felt, bivši visoki funkcioner Federalnog istražnog biroa. Veniti fer navodi da je Felt priznao da je on taj koji je tajno prenosio informacije o tom skandalu reporterima Vašington posta Bobu Vudvordu i Karlu Bernstinu. Devedesetjednogodišnji Felt, koji živi u Kaliforniji sa svojom ćerkom, nije komentarisao ali je predstavnik porodice, njegov unuk Nik Džonz, pročitao novinarima saopštenje.\n”Porodica veruje da je moj deda, Mark Felt stariji, veliki američki heroj, koji je van onoga što mu je dužnost nalagala i uz veliki rizik, spasao zemlju od užasne nepravde. Mi se svi iskreno nadamo da će ga i čitava zemlja tako doživeti.“\nU svojoj knjizi ”Svi predsednikovi ljudi“, dva reportera navode da je ”duboko grlo“ igrao ključnu ulogu u pružanju informacija o nastojanjima Niksonove administracije da sakrije umešanost u provalu u sedište Demokratske stranke 1972. godine u vašingtonskom kompleksu Votergejt. Po toj knjizi je kasnije snimljen popularni holivudski film u kojem glumci koji su igrali urednika Posta, Bena Bredlija, i reportera Boba Vudvorda, diskutuju o verodostojnosti ”dubokog grla.“ Predsednik Nikson je na kraju bio primoran da podnese ostavku zbog skandala Votergejt pošto je Predstavnički dom pokrenuo proces njegovog opoziva pod optužbom da je zloupotrebio vlast. Audio snimci iz Bele kuće su oktrili da je predsednik Nikson lagao kad je demantovao da je uopšte znao da je Bela kuća prikrivala skandal o Votergejtu. Nikson je podneo ostavku avgusta 1974.\n”Nastavak borbe tokom predstojećih meseci da bi se dokazala moja nevisnost u potpunosti bi apsorbovao vreme i pažnju i predsednika i Kongresa u periodu kad bi naš fokus u celosti trebalo da bude na važnim pitanjima mira u inostranstvu i prosperiteta bez inflacije kod kuće. Stoga podnosim ostavku na predsednički položaj sutra u podne“.\nBivši pomoćnik u Beloj kući, Aleksandar Baterfild, čovek koji je senatskom odboru koji je istraživao aferu Votergjet ukazao na postojanje sistema audio-snimanja u Beloj kući, izjavio je za Glas Amerik da nije iznenadjen izveštajem časopisaVeniti fer.\n”Uvek sam govorio da je Mark Felt vodeći kandidat, jer je bio čovek broj dva u Federalnom istražnom birou. Ukoliko se brižljivo pozabavite stvarima koje je “duboko grlo“ otkrivalo Bobu Vudvordu iz Vašington Posta, shvatićete da su to stvari koje obični izvor ne zna, ali znaju tipovi iz Federalnog istražnog biroa.“\nIdentitet ”dubokog grla“ je bio jedina preostala misterija vezana za skandal Votergejt i predmet intenzivnog višegodišnjeg nagadjanja istoričara i političkih analitičara u Vašingtonu.


„Neolitska kuhinja“ i vinčanska kultura u Grockoj - MediaSfera\n„Neolitska kuhinja“ i vinčanska kultura u Grockoj\nU okviru manifestacije „Dani evropske baštine“ u ponedelјak 2. oktobra sa početkom u 18 sati u skupštinskoj sali opštine Grocka biće održana tribina posvećena vinčanskoj kulturi i predstavlјena izložba „Neolitska kuhinja“. Tribinski program posvećen vinčanskoj kulturi u okviru teme „Kulturno nasleđe i priroda” organizuju Gradska opština Grocka i Centar za kulturu ove opštine, a predavač i autor izložbe je arheolog Dragan Janković, kustos Muzeja grada Beograda na arheološkom lokalitetu „Belo brdo“ u Vinči.\nArheolog Dragan Janković upoznaće posetioce tribine sa neolitskim načinom života i nastankom vinčanske kulture, prve evropske civilizacije čije je sedište bilo u današnjoj Vinči. Predavanje praćeno video-projekcijama, foto-materijalom i izložbom ima za cilј upoznavanje javnosti sa vrednom kulturnom baštinom na teritoriji opštine Grocka, koja svojim značajem daleko prevazilazi lokalni karakter.\nArheološki lokalitet „Belo brdo“ svoje ime je dobio po svetloj boji lesne terase na kojoj se nalazi, na samoj desnoj obali Dunava. Vinča je jedan od najznačajnijih neolitskih lokaliteta, a pronađeni ostaci ne predstavlјaju samo najveću praistorijsku naseobinu u Srbiji, već i prvu evropsku civilizaciju koja je trajala preko hilјadu godina. Svaki od nataloženih praslojeva sadrži prave riznice najraznovrsnijih predmeta: oruđe od kamena i kosti, posuđe i predmete svakodnevne namene, veliki broj čuvenih vinčanskih antropomorfnih i zoomorfnih figurina upečatlјive stilizacije, nakit i bezbroj drugih nalaza.\nTagoviDragan Grocka jankovic kuhinja kultura Neolitska Vinčanska


Dodik: Donacija Bolnici “Srbija” dokaz prijateljstva - princip.news\nSrpski član i predsjedavajući Predsjedništva BiH Milorad Dodik izjavio je danas da je kineska donacija cito- komore Bolnici “Srbija” u Istočnom Sarajevu dokaz prijateljstva.\n“Ovaj poklon Bolnici `Srbija` je dokaz prijateljstva koji se gradi svakodnevno na svim pitanjima od međusobnog interesa, saradnje i podrške koja je neophodna”, rekao je Dodik novinarima u Istočnom Sarajevu.\n“U Republici Srpskoj u svim bolnicama postoje slični aparati, ali ovo je jedan od najsavremenijih i pored Banjaluke, sada ova bolnica ima najsavremeniju komoru ovoga tipa”, istakao je Dodik.\nOn je podsjetio da je Bolnica “Srbija” izgrađena sredstvima Vlade Republike Srpske i određenom donacijom Vlade Srbije.\n“Uložili smo sredstva u izgradnju i opremanje objekta, ali očigledno je da je potrebno inovirati nove aparate i tehnologiju koja treba da bude vrh dostignuća”, poručio je Dodik.\nDodik je najavio da će Republika Srpska do kraja mjeseca dobiti još 80.000 vakcina “sinofarm” protiv virusa korona.\n“Mislim da će time biti zadovoljena potražnja i obezbjeđena stabilna situacija u vezi sa vakcinacijom”, rekao je Dodik.\n“Prije nekoliko dana u Banjaluci sam razgovarao sa predstavicima kineske kompanije `Čan Bo`. Autoput Banjaluka – Prijedor imaće svoju dinamiku i vjerujemo da će radovi krenuti u septembru ili oktobru, a pregovaramo i oko nekih drugih pravaca kao što su Modriča-Bijeljina kako bismo kompletirali putnu trasu Banjaluka-Bijeljina i dalje prema Beogradu”, rekao je Dodik.\n“Dogovaramo i izgradnju `Dabra` na području Nevesinja i Trebinja, a u Doboju gradimo novu bolnicu sa kompanijom `Sinofarm` i taj projekat nam omogućava da daleko brže sa Kinom sarađujemo u procesu nabavke vakcina”, istakao je Dodik.


Kome Srbija da tuži NATO zbog agresije - Sputnjik Srbija\n13:01 27.03.2015 (osveženo 16:19 05.10.2015) Preuzmite kraći link\nŠesnaest godina od NATO bombardovanja Savezne Republike Jugoslavije i dalje se spekuliše i tačnim brojem žrtava, i materijalnom štetom, a šanse za eventualnu ratnu odštetu od zemalja-učesnica u toj agresiji, iako teoretski postoje, sa praktičnog aspekta su, kako sada stvari stoje – nemoguća misija.\nProcene broja stradalih za tih 78 dana agresije NATO-a kreću se između 1.200 i 2.500 poginulih i oko 5.000 ranjenih. Takođe, snage NATO-a su na tadašnju SRJ bacile oko 2.300 raketa i 14.000 bombi, uključujući kasetne i bombe sa osiromašenim uranijumom. Tada su porušene ili ozbiljno oštećene stotine privrednih i infrastrukturnih objekata, medicinske i obrazovne ustanove, istorijski i arhitekturni spomenici, kao i desetine hiljada kuća.\nUkupna ekonomska šteta tada nanesena, prema raznim procenama iznosi od 30 do 100 milijardi dolara. Ekonomski eksperti iz Grupe-17 procenili su svojevremeno tu štetu na oko 30 milijardi dolara, a vlada koja je bila aktuelna tokom NATO agresije ju je procenila na 100 milijardi dolara.\nProfesor na Fakultetu bezbednosti i vojno-politički analitičar Zoran Dragišić kaže za Sputnjik da je materijalnu štetu uvek teško utvrditi, jer su metodologije prema kojima se računa vrednost objekata koji su oštećeni ili uništeni i stepen njihovog oštećenja dosta komplikovani.\nOn dodaje da je sada možda već i kasno jer je veliki deo tih objekata obnovljen i ističe kako bi se na osnovu toga koliko je koštala obnova tih objekata moglo doći do nekakve približne cifre štete od bombardovanja.\n„Međutim, treba imati u vidu da su ratne štete i žrtve koje su u nekom ratu stradale često instrument za političku manipulaciju. Mi u ovom trenutku nemamo ni tačan broj žrtava koje su stradale u Drugom svetskom ratu, broj poginulih u Jasenovcu je takođe predmet najmonstruoznijih političkih manipulacija, tako da mislim da u svemu tome leže razlozi, a ne u neažurnosti“, precizira Dragišić za Sputnjik.\nAdvokat Toma Fila smatra da se tačan broj ljudskih žrtava verovatno ne zna zbog toga što postoji deo ljudi koji se vode kao nestali, onda deo onih za koje se ne zna da li su stradali od NATO bombardovanja ili od dejstava OVK i ističe da je naročito kod romske populacije teško utvrditi koliko ih je bilo, a koliko je stradalo.\n„Što se procene materijalne štete tiče, mislim da se nažalost niko time nije bavio u smislu da se formira jedna komisija koja će izaći sa tim i eventualno postaviti to pitanje kada vreme dođe za naknadu štete od strane NATO-a. Jer, to vreme će doći kao što je i kod Grka došlo vreme da traže naknadu štete za Nemačku, za zajam koji je Nemačka uzela iz Grčke države“, tvrdi Fila za Sputnjik.\nNa kome je najveća odgovornost\nProfesor Dragišić smatra da je najveća odgovornost na vlasti Slobodana Miloševića, koja je upravljala zemljom 1999. godine jer su, kako kaže, to bombardovanje dočekali kao šansu za preživljavanje i iz nekog samo njima znanog razloga nije utvrđen tačan broj žrtava.\n„Vlast Slobodana Miloševića propustila je da to uradi, opet kažem, iz njima znanih razloga pretpostavljam da je bila politička manipulacija, a kasnije je svakoj Vladi bilo sve teže i teže da to ustanovi. Jer i u kriminalistici je poznato da što više vremena protekne od izvršenja nekog dela sve teže ga je dokazati, tako da sad u ovoj situaciji, kada bi ova vlada to pokušala da uradi, mislim da bi to bio težak posao i ne verujem da bismo mogli da dođemo do svakog podatka“, konstatuje Dragišić.\nS druge strane, Živadin Jovanović, ministar spoljnih poslova u tadašnjoj vlasti kaže za Sputnjik da postoje precizni podaci, samo neko, kako tvrdi, manipuliše tim podacima u interesu NATO-a.\n„Tih 2.500 ljudi se odnosi na civile, a u taj broj ljudi nije uključeno 1.009 vojnika i policajaca. Znači, precizni podaci su preko 3.500 hiljada poginulih građana Srbije – civila dve trećine i jedna trećina vojnika i policajaca“, dodaje Jovanović.\nOn tvrdi da zvanične procene direktne materijalne štete vlade koja je bila odgovorna tokom agresije iznose 100 milijardi dolara.\n„U to nisu uračunate nikakve naknade za žrtve, za nedužne ljudske živote, za više od 12.000 ranjenih građana, u to nije uključena šteta koja je neprocenjiva, a izazvana je korišćenjem 30 tona osiromašenog uranijuma“, precizira Jovanović.\nKonstatuje kako nije moguće da od od osiromašenog uraniuma umiru vojnici Italije, Portugalije, Španije, Francuske i drugih zemalja koji su samo privremeno boravili u okviru misije KFOR-a na Kosovu i Metohiji, a da ne umiru svi koji su tamo rođeni i koji tamo žive decenijama.\n„Oko tog aspekta postoji apsolutna uranijumska tišina u Srbiji. Više se o smrtonosnim posledicama osiromašenog uranijuma 16 godina posle njegove upotrebe govori i piše u zemljama-članicama NATO-a, čiji vojnici umiru, nego u Srbiji“, kategoričan je Jovanović.\nTužba za ratnu odštetu\nPredsednik Srbije Tomislav Nikolić je povodom obeležavanja 16 godina od NATO agresije zatražio izvinjenje onih „koji i danas bombarduju“. Predsednik Srbije je aprila 2014. povodom Dana Vojske Srbije na centralnoj proslavi u Užicu rekao kako opravdano očekujemo da Srbija stane na noge i uz naknadu štete načinjene nepravdom.\nPovod za ovakav Nikolićev istup bilo je priznanje zvaničnika NATO-a da je Srbija bombardovana bez odobrenja Saveta bezbednosti. Predsednik je tada zapitao da li međunarodni sudovi zaista postoje samo zato da bi se oprala savest onih koji čine nepravdu i kom sudu da se žalimo, a da bude nepristrasan, objektivan i pravičan.\nMinistarstvo spoljnih poslova Ruske Federacije konstatovalo je pre nekoliko dana da države koje su učestvovale u bombardovanju Jugoslavije i one koji su ih podržavale treba da budu svesne da je u sadašnjem trenutku globalnih turbulencija krajnje važno da se izvuku pravilni zaključci iz prošlosti i napusti praksa „dvojnih standarda“ i jednostranog i selektivnog tumačenja međunarodnog prava.\nAleksandar Kuročkin, politikolog i zamenik dekana Fakulteta političkih nauka sanktpeterburškog državnog univerziteta, napomenuo je nedavno u izjavi za Sputnjik da ideja o potencijalnom zahtevu za odštetu od zemalja koje su učestvovale u operaciji NATO agresije ima smisla.\n„Čini mi se da bi uz određeni sticaj okolnosti Rusija mogla da podrži ovakvu tužbu. Zahtev bi mogao biti pokrenut u političke svrhe kako bi se skrenula pažnja na problem i kako bi se podsetilo na ove događaje, ili u čisto ekonomske svrhe radi dobijanja nadoknade za štetu. Sama inicijativa može biti perspektivna, a druga je stvar da li dodatna sredstva mogu da nadoknade ljudske gubitke i političku štetu koju je Jugoslavija pretrpela“, napomenuo je Kuročkin.\nŽivadin Jovanović smatra da Srbija ima pravo da traži ratnu štetu i misli da je i današnja vlast u obavezi da takav zahtev postavi. Prema njegovom mišljenju obaveza je i drugih organa izvršne vlasti u Srbiji da pokrene pregovore sa NATO-om u Briselu, ali i sa svakom zemljom pojedinačno o načinu izmirivanja ratne štete.\n„Nisam nužno za to da se vodi sudski spor, da se traže neke arbitraže jer kod odgovornih zemalja, gde postoji politička volja i ako je istina da oni svi uvažavaju i poštuju demokratsku Srbiju normalno bi bilo da to prihvate“, zaključuje Jovanović.\nZoran Dragišić tvrdi da kod pitanja zahteva za ratnu odštetu sa terena politike prelazimo na teren prava gde je, kako kaže, pravo konvencionalog karaktera, odnosno onako kako se dogovorimo, pa je opet odatle teško izbaciti politiku.\n„Tu je sada opet pitanje koga ćete tužiti. Da tužite NATO, on nije entitet, vi morate da tužite države koje su napale Srbiju. Morate dokazati koja avijacija, čije rakete su nanele koju materijalnu štetu, dakle ta tužba mora biti dobro specifikovana“, smatra Dragišić. On dodaje kako bi to dodatno izazvalo ogromne političke probleme, a tužba ne bi bila dobijena, pa bi njenim pokretanjem mnogo više izgubili nego dobili.\nToma Fila podseća da su ljudi iz okoline Kruševca preko grupe nemačkih advokata pred tamošnjim sudom pokušali da naplate naknadu štete za civilne žrtve i materijalna razaranja na opštini Kruševac. I u prvom stepenu su skoro bili uspeli, ali su na kraju su izgubili.\n„Nije vreme za to. Nemamo mi kome da tužimo NATO i 900 miliona najbogatijih i najačih ljudi na svetu. Mora pogodno vreme da se sačeka i da se to aktuelizira. Za to vreme mora da se izvrši tačna procena štete i broj poginulih i onda da to pitanje iznese pred Ujedinjene nacije“, tvrdi Fila.\nOn konstatuje da je Haški tribunal prve presude i optužnice zasnivao na tome da je Srbija vodila ratove 90-ih godina bez odobrenja Saveta bezbednosti i da se nijedan rat ne sme voditi bez tog odobrenja, jer se onda smatra ratnim zločinom i zločinom protiv mira.\n„To je sve tako važilo dok nisu napali Srbiju, jer Savet bezbednosti to nije dozvolio. Onda su izbombardovali Srbiju i ta doktrina, važeća do tada u Haškom tribunalu do agresije na Srbiju, bila je takva da bi se posle agresije na Srbiju promenila, a potvrđena je agresijom na Irak koja je takođe preduzeta bez odobrenja SB UN.“\nodšteta, tužba, NATO, Zoran Dragišić, Aleksandar Kuročkin, Toma Fila, Živadin Jovanović, Tomislav Nikolić


NATO o vežbi u Pljevljima: Spremni ste za naše misije - Sputnjik Srbija\n19:14 22 Jun 2021\n12:54 15.11.2020 (osveženo 13:01 15.11.2020) Preuzmite kraći link\nIz Vrhovne komande savezničkih snaga za Evropu saopšteno je da su crnogorski vojnici, nakon testiranja, spremni za misiju NATO-a.\n„Deklarisane jedinice Vojske Crne Gore ocenjivane su u skladu sa NATO sistemom testiranja (CREVAL), a NATO ocenjivači, posmatrači i članovi nacionalnog ocenjivačkog tima obučeni su za pripremu, validaciju i sprovođenje borbene gotovosti u borbenim jedinicama i štabovima“, saopšteno je Pobjedi iz Šejpa, prenosi In4s.\nIz Vrhovne komande NATO-a kazali su i da su nakon evaluacije crnogorske jedinice koje su testirane spremne za učešće u NRF 2021.\nCrna Gora će, shodno ranijoj odluci Parlamenta, uputiti do 30 pripadnika Vojske u sastav snaga Severnoatlantskog saveza za brzo reagovanje (NATO Response Force – NRF).\nNRF su visoko spremne i tehnološki napredne multinacionalne snage sastavljene od kopnenih, pomorskih, vazduhoplovnih i snaga za specijalne operacije, koje Savez može rasporediti brzo i gde je to potrebno.\n„Pored svoje operativne uloge, NRF se može koristiti za veću saradnju u obrazovanju i obuci, unapređenje veži i bolju upotrebu tehnologije“, kaže se u obrazloženju Odluke o učešću crnogorskih vojnika u misiji.\n„U slučaju da NAC donese odluku o raspoređivanju, odnosno angažovanju NRF snaga, pripadnici VCG će, u skladu sa Odlukom, učestvovati u sprovođenju aktivnosti u sastavu snaga Sjevernoatlantskog saveza za brzo reagovanje“, kaže se u obrazloženju.\nPodsjetimo, vojna vježba je održana na poligonu „Židovići“ u Pljevljima, gde je učešće uzelo 140 pripadnika Vojske Crne Gore.\nmisija, vojna vežba, NATO, Crna Gora


Istorija neuspeha - Vladimir Gligorov - Peščanik\nPre četrdest godina je doživela neuspeh tržišna reforma. Potom su doživeli neuspeh zagovornici liberalnih i demokratskih reformi. Uopšte, istorija socijalizma se može videti i kao niz neuspešnih reformi. Ti neuspesi nisu imali samo negativne posledice. Neuspeh reformi u Čehoslovačkoj iz 1968. jeste početak kraja sovjetskog sistema. Zapravo, neuspeh poljskog pokreta iz 1981. bio je nesumnjiv znak za one koji su to hteli da vide, da je kraj toga sistema samo pitanje vremena. Neuspešne reforme su bile način na koji je taj sistem istraživao granice dokle može da ide, i svaka nova neuspešna reforma je samo ukazivala na to da je te granice potrebno prekoračiti.\nNeuspešne reforme su postale problem kada je prekoračenje granica postalo ne samo moguće, već upravo neophodno. U Jugoslaviji je to trajalo čitavu deceniju; proćerdane su nepotrebno osamdesete godine prošloga veka. Na kraju je došao neuspeh reformi vlade Anta Markovića, koji je imao katastrofalne posledice. Za razliku od neuspeha sa kraja šezdesetih godina prošloga veka, u ovome nije bilo ničeg poučnog niti korisnog. U drugim socijalističkim zemljama su neuspesi ekonomskih reformi omogućili da se izvuče zaključak da je potrebna politička promena da bi se mogla reformisati privreda. A ta politička promena je mogla jedino da bude uvođenje demokratije, jer je autoritarni sistem bio problem i prepreka. Neuspeh takve, demokratske reforme ili revolucije, mogao je da znači jedino učvršćivanje novog autoritarnog sistema, što je tačno ono što se i dogodilo u Srbiji.\nOd tada do danas nižu se neuspešne reforme koje nemaju, jer ne mogu da imaju, ništa ni korisno niti poučno. U demokratizovanim zemljama u tranziciji, jedan talas reformi vodi drugom talasu reformi, koje su delimično povezane sa harmonizacijom ustanova tih zemalja sa onima u razvijenijim zemljama, a delimično su odgovor na specifične društvene i privredne probleme sa kojima se pojedine zemlje suočavaju. Ta fleksibilnost i prilagodljivost je prednost demokratskog režima.\nNeuspeh liberalizacije u socijalistički režimima jeste poučan, jer ukazuje na potrebu demokratizacije. Neuspeh demokratizacije u autoritarnim ili postsocijalističkim režimima vodi stranputici, ako ne i ćorsokaku. Ovo drugo je i nauk iz neuspeha reformi u Srbiji od 2000. do danas. Prvi pokušaj se završio tako što su pripadnici službe bezbednosti ubili predsednika vlade sa jasnim ciljem da se spreči demokratizacija i uspostavljanje vladavine prava. Potom se manjinska vlada održavala na sukobima sa partnerom u državnoj zajednici, sa Tribunalom u Hagu i zbog toga i sa Evropskom unijom, a u poslednjih godinu dana se potpuno disharmonična vlada održavala na sukobima sa Kosovom i svima koji podržavaju njegovu nezavisnost. Neuspesi Srbije u demokratizaciji, liberalizaciji privrede i u međunarodnoj integraciji ne podučavaju i ne podstiču na promenu političkog režima, bar ne do sada.\nOvo bi moglo da se promeni na predstojećim izborima, mada su izgledi negde oko pedeset posto, a možda su i manji. Ukoliko i ovi izbori budu neuspešni, tek će negativne posledice, ozbiljne negativne posledice do kojih će doći, možda dovesti do pozitivnih promena, koje se, eto, čekaju najmanje četrdeset godina.\nOvo je moj poslednji napis za Ekonomist magazin. Gotovo četrdeset godina sarađujem sa Ekonomskom politikom i sa ovim listom. Bile su to dobre, neki kažu i najbolje, a svakako uspešne novine, čak i u najgora vremena.


Otežan transport pacijenata zbog zastarelog voznog parka | (Vesti - 08. 12. 2016) Subotica.com\nOtežan transport pacijenata zbog zastarelog voznog parka\n08.12.2016. u 09:25h\nZbog ispada iz funkcije više sanitetskih vozila Službe hitne medicinske pomoći, transportna ekipa nije u mogućnosti da obavlja sanitetske transporte pacijenata u punom obimu, stoji u saopštenju Doma zdravlja Subotica, navodeći da se Služba u ovakvoj situaciji nalazi zbog velikog broja vozila koja su stara preko 8 godina i učestalih kvarova.\n- "U kratkom vremenskom periodu je došlo do kvarova na većem broju vozila, tako da i njihova popravka zahteva duže vreme. Transportne ekipe na mesečnom nivou obave oko 800 transporta pacijenata u lokalu i oko 150 transporta u druge medicinske centre (Novi Sad, Beograd, Melenci, Kanjiža). Vozila na mesečnom nivou pređu oko 36.000 km." - ističu iz subotičkog Doma zdravlja\nOva ustanova moli građane za strpljenje jer je veliki pritisak i povećan broj poziva u dispečerskom centru zbog nedolaska transportne ekipe u očekivano vreme. Rad ove službe dodatno otežavaju pacijenti koji pozivom linije 194, koja služi za prijem hitnih medicinskih poziva, građani koriste za žalbe i negodovanje zbog pacijenata koji čekaju na transport.\nU Službi HMP se nadaju da će se vozila u najskorije vreme popraviti i da će sve transportne ekipe nastaviti sa redovnim radom.\nhitna pomoć prva pomoć dom zdravlja subotica služba hitne medicinske pomoći\npre 24 minuta i 17 sekundi


OTVOREN KORIDOR 10 Vučić: Ovo je budućnost koju želimo da ostavimo našoj deci | Ekspres.net\nOTVOREN KORIDOR 10 Vučić: Ovo je budućnost koju želimo da ostavimo našoj deci\nFOTO TANJUG / SAVA RADOVANOVIC / jd\nOn se zahvalio građanima koji su došli na svečano otvaranje poslednje deonice istočnog kraka Koridora 10.\n“Napravili smo puteve da bi Srbi mogli ne samo da odlaze, već da se vraćaju u Srbiju, poručio je predsednik” i istakao da nam je Bugarska bliža nego ikada.\nVučić se danas, na svom Instagram nalogu “budućnostsrbijeav”, zahvalio svima koji su učestvovali u izgradnji Deonice istočnog kraka Koridora 10 ka bugarskoj granici, koji će danas biti puštena za saobraćaj.\n“Hvala svim divnim i vrednim ljudima koji su radili na ostvarenju ovog sna. Za Srbiju ovaj auto-put ne znači samo kilometre već i povezivanje, nove investicije, nova radna mesta, veće plate i ostanak ljudi na svojim ognjištima. Ovo je budućnost koju želimo da ostavimo našoj deci”, napisao je Vučić.\nPredsednik Srbije je uz tekst objavio i snimak autoputa i tunela Bancarevo. Vučić će danas prisustvovati otvaranju deonice istočnog kraka Koridora 10 ka bugarskoj granici, čime će i zvanično biti obeležen kraj radova na ovom koridoru kroz Srbiju.\nTags Aleksandar VučićBudućnost SrbijeKoridor 10\nVUČIĆ O PROTESTIMA: Nećemo dozvoliti nikakvo nasilje na ulicama! INTERVJU BOJAN KLAČAR: Vratiti se sa ulice u parlament VUČIĆ U KAMPANJI: Dovodimo u Zaječar veliku fabriku drvno-prerađivačke industrije “BUDIMO PONOSNI” Vučić: Gradimo auto-puteve koje smo godinama sanjali